
Увод
Европейската комисия срещу расизма и нетолерантността (ЕКРН) е създадена от Съвета на Европа през 1993 г. Тя е независим орган за наблюдение на правата на човека, специализиран по въпросите, свързани с борбата с расизма и нетолерантността. Тя е съставена от независими и безпристрастни членове, които се назначават на базата на техния морален авторитет и признат опит в третирането на расизма, ксенофобията, антисемитизма и нетолерантността.
Един от стълбовете на нормативните дейности на ЕКРН е изготвянето на Общи политически препоръки, които са адресирани до всички държави членки и дават насоки, които политиците се приканват да използват при съставянето на национални стратегии и политики в различни области.
ЕКРН досега е приела следните единадесет Общи политически препоръки, които са представени в настоящата публикация.
Обща политическа препоръка № 1 съдържа множество насоки за национални мерки, отнасящи се до правните и политическите аспекти на борбата с расизма и нетолерантността.
Обща политическа препоръка № 2 се отнася до специализираните органи за борба с расизма, ксенофобията, антисемитизма и нетолерантността на национално равнище. В тази Препоръка ЕКРН препоръчва правителствата на държавите членки да учредят или подкрепят национални специализирани органи за борба с расизма, ксенофобията, антисемитизма и нетолерантността поради важната роля, която тези органи могат да играят при защитата на индивидите и групите от расизъм и расова дискриминация. Приложението към документа излага основни принципи, отнасящи се до това какви трябва да бъдат статутът, формата, функциите и отговорностите на такива органи, които да служат като насоки и източник на вдъхновение за държавите членки.
Обща политическа препоръка № 3 за борбата с расизма и нетолерантността спрямо ромите/циганите приема като своя отправна точка факта, че ромите/циганите страдат в цяла Европа от продължаващи предразсъдъци, жертви са на расизъм, който е дълбоко вкоренен в обществото, мишена са на понякога насилствени прояви на расизъм и нетолерантност и че фундаменталните им права редовно се нарушават или застрашават. Този текст се стреми да насърчи приемането на редица мерки за борба с проявите на расизъм и нетолерантност и дискриминационни практики спрямо ромите/циганите.
Обща политическа препоръка № 4 на ЕКРН за националните изследвания за преживяванията и представите за дискриминацията и расизма от гледна точка на потенциалните жертви отбелязва, че резултатите от такива изследвания може да бъдат използвани по различни начини за изтъкване на проблемите и подобряване на положението. Препоръката дава насоки за извършване на такива изследвания, особено практическата им организация, план и последващи дейности.
Обща политическа препоръка № 5 разглежда борба с нетолерантността и дискриминацията спрямо мюсюлманите. Тази Препоръка пледира за приемане на множество конкретни мерки за борба с нетолерантността и дискриминацията, насочени срещу мюсюлманите. В тази Препоръка ЕКРН също така изразява съжаление, че ислямът понякога се представя неточно на базата на враждебно стереотипизиране, ефектът от което е да се накара тази религия да изглежда като заплаха.
Обща политическа препоръка № 6 на ЕКРН се отнася до разпространението на расистки материали чрез Интернет. Препоръката изисква от правителствата да предприемат необходимите мерки на национално и международно равнище, да действат ефективно срещу използването на Интернет за расистки, ксенофобски и антисемитски цели.
Обща политическа препоръка № 7 на ЕКРН излага ключовите елементи, които трябва да присъстват в комплексното национално законодателство за ефективна борба с расизма и расовата дискриминация. Обхватът на препоръката е много широк и обхваща всички клонове на правото: конституционно, наказателно, гражданско и административно. Тя разглежда не само пряката и косвената дискриминация, но също така и други правни аспекти на борбата срещу расизма, включително расистки прояви, расистки организации и расово мотивирани престъпления.
Обща политическа препоръка № 8 на ЕКРН се съсредоточава върху това как да се гарантира борбата срещу тероризма да не накърнява правата на лицата, които трябва да бъдат свободни от расизъм и расова дискриминация. Тази Обща политическа препоръка е част от по-общите усилия, които се полагат в Съвета на Европа за гарантиране на спазването на правата на човека, докато се води борба срещу тероризма.
Обща политическа препоръка № 9 на ЕКРН е посветена на борбата срещу антисемитизма. Тя излага комплексен набор от правни и политически мерки, които да помогнат на държавите-членки на Съвета на Европа, да се борят срещу антисемитизма, които трябва да бъдат включвани систематично в по-широка политика срещу всички форми на расизъм. Такива мерки включват, между другото, засилване на разпоредбите на наказателното право, повишаване на усилията за повишаване на информираността в училищата и систематично събиране на информация за антисемитски престъпления.
Обща политическа препоръка № 10 на ЕКРН за борбата с расизма и расовата дискриминация в и чрез училищното образование предлага конкретни мерки на държавите членки за гарантиране на задължително, безплатно и качествено образование за всички, за борба с расизма и расовата дискриминация в училище и за обучение на представителите на учителската професия да работят в мултикултурна среда. За тази цел ЕКРН препоръчва създаването на система за наблюдение на расистките инциденти както и мерки за повишаване на информираността и дисциплинарни мерки за борба с расизма и расовата дискриминация в училище.
И накрая, най-новата Обща политическа препоръка № 11 на ЕКРН за борбата с расизма и расовата дискриминация при полицейски контрол, приета на 29 юни 2007 г., има за цел да подпомогне полицията да допринесе за сигурността и правата на човека за всички чрез адекватно използване на полицията и обхваща расизма и расовата дискриминация в контекста на борбата с цялата престъпност, включително тероризма. Тя се съсредоточава специално върху расовото профилиране, расовата дискриминация и расово мотивираното неправомерно поведение от полицията, ролята на полицията в борбата срещу расистките престъпления и наблюдението на расистките инциденти и отношенията между полицията и членовете на малцинствените групи.

Обща политическа
препоръка № 1 на ЕКРН:

Борба с расизма, ксенофобията,
антисемитизма и нетолерантността
Приета на 4 октомври 1996 г.
Европейската комисия срещу расизма и нетолерантността:
Като се позовава на Декларацията на държавните и правителствени ръководители на държавите-членки на Съвета на Европа, приета на Срещата на високо равнище във Виена на 8-9 октомври 1993 г.;
Като се позовава на Плана за действие срещу расизма, ксенофобията, антисемитизма и нетолерантността, разработен като част от тази Декларация, с който на Комитета на министрите бе препоръчано да се създаде Европейска комисия срещу расизма и нетолерантността, чиито мандат да включва, между другото, формулирането на общи политически препоръки към държавите членки;
Като взема предвид предложенията, съдържащи се в Препоръка N 1275 за борбата с расизма, ксенофобията, антисемитизма и нетолерантността, приета от Парламентарната Асамблея на Съвета на Европа на 28 юни 1995 г.;
С убеждението,че ефективното противопоставяне на расизма, ксенофобията, антисемитизма и нетолерантността изисква устойчив и всеобхватен подход, въплътен в широк кръг от взаимно допълващи се и взаимно подсилващи се мерки във всички области на живота;
Като отчита социалните, икономически и правни особености на държавите членки и нуждата от конкретни мерки в тази сфера, които да отразяват тези особености;
Съзнавайки, че на расизма, ксенофобията, антисемитизма и нетолерантността не може да се противодейства само с юридически мерки, но подчертавайки, че юридическите мерки са все пак от първостепенно значение и че неспособността за прилагане на вече съществуващото законодателство в тази област дискредитира действията срещу расизма и нетолерантността като цяло;
Като напомня, че средносрочните и дългосрочни превантивни стратегии, основаващи се на образователни и други мерки, са от изключително значение за овладяване на различните прояви на расизъм, ксенофобия, антисемитизъм и нетолерантност, и като изразява в тази връзка подкрепата си за инициативите, предприети в рамките на Съвета на Европа, в частност в областта на преподаването по история, както и за Препоръка / 84/18 за обучението на преподаватели в областта на междукултурното разбирателство, особено в контекста на миграцията, и за Препоръка /85/7 относно преподаването и изучаването на правата на човека в училищата;
Като признава активната роля на медиите в полза на една култура на толерантност и взаимно разбирателство;
Като се стреми в тази първа Обща политическа препоръка, в допълнение към останалите усилия на международно равнище, да подпомогне ефективно държавите членки в борбата срещу расизма, ксенофобията, антисемитизма и нетолерантността, посочвайки им конкретни и специфични мерки в няколко особено важни области;
препоръчва на правителствата на държавите членки следното:
А.  ПО ОТНОШЕНИЕ НА ЗАКОНОДАТЕЛСТВОТО, ПРИЛАГАНЕТО НА ЗАКОНИТЕ И СЪДЕБНИТЕ ПРОЦЕДУРИ ЗА ОБЕЗЩЕТЕНИЕ
· Да гарантират, че на първостепенно равнище в националния правов ред, например в Конституцията или в Основния закон, е закрепен ангажиментът на държавата към еднакво третиране на всички лица и за борба с расизма, ксенофобията, антисемитизма и нетолерантността;
· Да подпишат и ратифицират съответните международноправни инструменти, посочени в Приложението;
· Да гарантират, че националното наказателно, гражданско и административно право е насочено изрично и конкретно срещу расизма, ксенофобията, антисемитизма и нетолерантността, постановявайки, между другото, че:
· дискриминацията на работното място и при доставката на стоки и услуги за обществото е незаконна;
· актовете на расизъм и ксенофобия се наказват строго посредством методи като:
· определяне на обичайните престъпления, които обаче са с расистки и ксенофобски характер, като специални престъпления;
· възможност мотивите на закононарушителя, свързани с расизма или ксенофобията, да бъдат конкретно взети предвид;
· криминалните престъпления от расистко или ксенофобско естество могат да се разследват ex officio (служебно);
· в съответствие със задълженията, поети от държавите съгласно съответните международни инструменти и в частност съгласно членове 10 и 11 на Европейската конвенция по правата на човека,
устните, писмени, аудиовизуални и други форми на изразяване, включително електронните медии, подстрекаващи към омраза, дискриминация или насилие спрямо расови, етнически, народностни или религиозни групи или техни представители на основанието, че принадлежат към такива групи, се квалифицират от закона като престъпни актове, което следва да се отнася и до производството, разпространението и съхранението с цел разпространение на въпросните материали;
· В съответствие с горепосочените международни задължения, да предприемат мерки, включително при необходимост законови мерки, когато е необходимо, за борба с расистките организации - като се има предвид, че те представляват заплаха за правата на малцинствените групи – в т.ч. за забрана на подобни организации в случаите, когато се счита, че това би допринесло за борбата срещу расизма;
· Да гарантират, че широката общественост е запозната със законодателството, насочено против расизма, ксенофобията, антисемитизма и нетолерантността;
· Да гарантират, че наказателното преследване за расистки и ксенофобски престъпления е от първостепенен приоритет и се води активно и последователно;
· Да вземат мерки за събирането и публикуването на точни данни и статистики за броя на регистрираните в полицията престъпления на основата на расизма и ксенофобията, за броя на заведените дела, за причините, поради които за такива престъпления не е било възбудено наказателно преследване, както и за изхода от заведените дела;
· Да гарантират, че жертвите на дискриминацията разполагат със съответни възможности за съдебно възмездие, както в областта на наказателното право, така и в административното и гражданското право, където може да се предостави парично или друго обезщетение;
· Да гарантират, че жертвите на дискриминацията разполагат с необходимата правна помощ, когато търсят правосъдие;
· Да гарантират, че съществуването на начини за получаване на правосъдие и възможността за достъп до тях са общоизвестни;
Б.  ПО ОТНОШЕНИЕ НА ПОЛИТИКАТА В РЕДИЦА ОБЛАСТИ
· Да предприемат мерки в областта на образованието и информацията с цел да се засили борбата срещу расизма, ксенофобията, антисемитизма и нетолерантността;
· Да приемат политика, утвърждаваща разбирането, че културното разнообразие допринася за богатството на обществото;
· Да предприемат изследвания относно естеството, причините и проявите на расизъм, ксенофобия, антисемитизъм и нетолерантност на местно, регионално и национално равнище;
· Да се уверят, че училищните програми, например в областта на преподаването по история, са разработени по такъв начин, че да укрепват разбирането за културните различия между хората;
· Да въведат и подкрепят курсове целящи да повишат разбирането за наличието на културни различия и предразсъдъци и да увеличат познанията за правните аспекти на дискриминацията, предназначени за лица, които отговарят за назначаването и развитието на служителите, които имат пряк допир с обществеността или са отговорни служителите в организацията да се придържат към стандартите и политиката на недискриминация и равни възможности;
· Да гарантират, в частност, че такова обучение е въведено и се провежда за полицията, служителите в криминалните бюра и в затворите, както и за служителите, отговарящи за лицата, нямащи гражданство, и по-специално за бежанците и лицата, търсещи убежище;
· Да насърчават държавните служители да имат предвид, че е желателно в публичните си изказвания да се стремят към укрепване на толерантността;
· Да гарантират, че полицията третира равностойно всички членове на обществото и избягва всякакви действия на расизъм, ксенофобия, антисемитизъм и нетолерантност;
· Да създадат формални и неформални структури за диалог между полицията и малцинствените общности и да въведат в действие механизъм за независимо разследване на инциденти и спорни въпроси между полицията и малцинствените групи;
· Да насърчават назначаването на представители на малцинствените групи като служители на всички равнища в обществените услуги, и особено в полицията и помощните служби;
· Да гарантират, че е осигурен пълен достъп за всички членове на обществото, без всякаква дискриминация, до обществените услуги и до услугите с обществен характер, като здравеопазване, социални услуги и образование;
· Да предприемат конкретни мерки, като например осигуряване на целенасочена информация, за да се осигури фактически равен достъп на всички подходящи групи до тези услуги;
· Да насърчават и повишават реалното равенство на възможностите, като въведат специални мерки за обучение, които да подпомагат представителите на малцинствата да излязат на трудовия пазар;
· Да предприемат изследвания по отношение на дискриминационните практики и бариери или изолационните механизми в областта на общественото и частното жилищно настаняване;
· Да гарантират, че обществените жилища се разпределят на базата на обосновани публични критерии, т.е. такива, които предполагат равен достъп за всички подходящи лица, независимо от етническия им произход;
· Тъй като без наличието на подробни данни е трудно да се разработи и приложи ефикасна политика във въпросните области, да събират, където и когато е необходимо, в съответствие с европейските закони, разпоредби и препоръки относно защитата на данните и правото на личен живот, данни, с помощта на които да се извършва преценка на положението и опита на групи, които са особено уязвими по отношение на расизма, ксенофобията, антисемитизма и нетолерантността.

ПРИЛОЖЕНИЕ

Списък на релевантни международноправни инструменти
Конвенция за защита на правата на човека и основните свободи
(Европейска конвенция за правата на човека) (1950 г.) и допълнителните
протоколи към нея
Конвенция на ООН относно статута на бежанците (1951 г.)
Конвенция на Международната организация по труда относно
дискриминацията във връзка със заетостта и упражняването на
професия (1958 г.)
Европейска социална харта (1961 г.) и допълнителните протоколи към нея
Конвенция на ЮНЕСКО срещу дискриминацията в образованието (1960 г.)
Международна конвенция за премахване на всички форми на расова дискриминация (1965 г.)
Международен пакт за икономически, социални и културни права (1966 г.)
Международен пакт за граждански и политически права (1966 г.) и първият допълнителен протокол към него
Европейска харта за регионалните и малцинствени езици (1992 г.)
Рамкова конвенция за защита на националните малцинства (1995 г.)
Обща политическа
препоръка № 2 на ЕКРН:
Специализирани органи за борба с расизма, ксенофобията,антисемитизма и нетолерантността на национално равнище
Приета на 13 юни 1997 г.
Европейската комисия срещу расизма и нетолерантността:
Като се позовава на Декларацията на държавните и правителствени ръководители на държавите-членки на Съвета на Европа, приета на Срещата на високо равнище във Виена на 8-9 октомври 1993 г.;
Като се позовава на Плана за действие срещу расизма, ксенофобията, антисемитизма и нетолерантността, разработен като част от тази Декларация, с който на Комитета на министрите бе препоръчано да се създаде Европейска комисия срещу расизма и нетолерантността, чиито мандат да включва, между другото, формулирането на общи политически препоръки към държавите членки;
Като взе предвид Резолюция 48/134 на Общото събрание на ООН, приета на 20 декември 1993 г., относно Националните институции за насърчаване и защита на правата на човека;
Като взе предвид също така основните принципи, изработени на първата Международна среща на националните институции за насърчаване и защита на правата на човека в Париж на 7-9 октомври 1991 г. (известни като “Парижките принципи”);
Като се позовава на резолюциите, приети на първата и втората Европейска среща на националните институции за насърчаване и защита на правата на човека, състояли се съответно в Страсбург на 7-9 ноември 1994 г. и в Копенхаген на 20-22 януари 1997 г.;
Като взе предвид Препоръка № R (85) 13 на Комитета на министрите относно институцията на Омбудсмана;
Като взе предвид също и дейността на Управителния комитет по правата на човека /УКПЧ/, свързана със създаването на независими национални институции за защита на правата на човека;
Като подчертава, че борбата срещу расизма, ксенофобията, антисемитизма и нетолерантността е неразделна част от закрилата и насърчаването на основните права на човека;
Като се позовава на предложението на ЕКРН да се засили действието на антидискриминационната клауза (член 14) на Европейската конвенция по правата на човека;
Дълбоко убедена, че всеки човек трябва да бъде защитен срещу дискриминация на основата на раса, цвят, език, религия, национален или етнически произход или срещу дискриминация, която може да произтича косвено от приложението на закона в тези области;
Като е убедена в необходимостта да се отдаде първостепенно значение на мерките, насочени към цялостно приложение на законодателството и политиката за борба срещу расизма, ксенофобията, антисемитизма и нетолерантността;
Като се позовава на факта, че ефикасната стратегия срещу расизма, ксенофобията, антисемитизма и нетолерантността почива до голяма степен върху повишаването на общественото внимание, информираността и образованието на обществото, както и върху защитата и насърчаването на правата на лицата, принадлежащи към малцинствени групи;
Като е убедена, че специализираните органи за борба срещу расизма, ксенофобията, антисемитизма и нетолерантността на национално равнище могат да допринесат съществено по редица начини за повишаване на ефективността на предприетите в тази област мерки и за предоставяне на съвети и информация на националните власти;
Като приветства факта,че такива специализирани органи са вече създадени и  функционират в няколко държави членки;
Като отбелязва, че формата, която приемат подобни органи, може да варира съобразно обстоятелствата в отделните държави членки и че тези органи могат да бъдат част от друг орган с по-широки функции в областта на правата на човека;
Като отбелязва също необходимостта самите правителства да осигуряват информация, да са достъпни относно специализираните органи и да се консултират с тях по въпроси, свързани с техните функции;
препоръчва на правителствата на държавите членки:
1. Да обмислят внимателно възможността за създаване на специализиран орган за борба срещу расизма, ксенофобията, антисемитизма и нетолерантността на национално равнище, ако подобен орган все още не съществува;
2. При разглеждането на този въпрос, да се ръководят от основните принципи, изложени като приложение към тази препоръка, които могат да послужат като източник на насоки и идеи и които предоставят редица варианти за дискусия на национално равнище.
Приложение към Обща политическа препоръка № 2 на ЕКРН
Основни принципи по отношение на специализираните органи
за борба срещу расизма, ксенофобията, антисемитизма
и нетолерантността на национално равнище
Глава А:   Устави на специализираните органи
Принцип 1 Мандат
1. Специализираните органи трябва да имат мандат, който е ясно уточнен в конституционния или в други правни текстове.
2. С мандата на специализираните органи трябва да се определя техния състав, области на компетентност, законови правомощия, отчетност и финансиране.
Глава Б: Алтернативни форми на специализирани органи
Принцип 2
1. Съобразно правните и административни традиции на държавите, в които са създадени, специализираните органи могат да приемат различна форма.
2. Ролята и функциите, определени в горепосочените принципи, следва да се изпълняват от органи, които могат да бъдат под формата, например, на национални комисии за расово равенство, омбудсмани срещу етническата дискриминация, центрове/бюра за борба с расизма и насърчаване на равните възможности, или други форми, включително в рамките на органи с по-широки функции в областта на правата на човека.
Глава В: Функции и отговорности на специализираните органи
Принцип 3
Съобразно националните обстоятелства, закони и практика, специализираните органи трябва да изпълняват колкото се може повече от следните функции и отговорности:
а.
да работят за премахване на различните форми на дискриминация, изложени в преамбюла, и да насърчават равенството на възможностите и добрите взаимоотношения между лицата, принадлежащи към различни групи на обществото;
б.
да следят съдържанието и ефекта от законодателството и разпоредбите на изпълнителната власт по отношение на тяхното съответствие на задачата за борба срещу расизма, ксенофобията, антисемитизма и нетолерантността и ако е необходимо, да отправят предложения за евентуални промени в това законодателство;
в.
да съветват законодателната и изпълнителната власт с цел да се усъвършенстват разпоредбите и практиката в съответните области;
г.
да предоставят помощ и подкрепа на жертвите, включително юридическа помощ, с оглед защита на техните права  пред институциите и съдилищата;
д.
в зависимост от юридическата рамка на съответната страна, да могат да се обръщат към съдилищата и другите съдебни институции, ако,когато и доколкото е необходимо;
е.
да изслушват и разглеждат жалби и петиции по отделни случаи и да търсят разрешение по пътя на приятелското помирение или в определените от закона рамки чрез постановяване на обвързващи и задължителни за изпълнение решения;
ж.
да разполагат с необходимите правомощия да събират доказателства и информация при изпълнение на функциите по точка “е” по-горе;
з.
да предоставят информация и съвети на съответните органи и институции, в т. ч. държавните органи и институции;
и.
да предоставят мнение относно нормите на антидискриминационната практика в отделни области със задължителен или само препоръчителен характер на приложение;
к.
да поощряват и допринасят за обучението на определени ключови групи, без да се пренебрегва първостепенната роля на съответните професионални организации;
л.
да насърчават информираността на широката общественост по проблемите на дискриминацията и да изготвят и публикуват подходяща информация и материали;
м.
да оказват подкрепа и да поощряват дейността на организации, които имат задачи, подобни на тези на специализирания орган;
н.
да вземат предвид и да отразяват по подходящ начин опасенията на тези организации;
Глава Г: Администрация и функциониране на специализираните органи
Принцип 4
Състав
Съставът на специализираните органи, като комисии или други такива трябва да отразява най-общо структурата на обществото и неговото многообразие.
Принцип 5
Независимост и отчетност
1. Специализираните органи трябва да разполагат с достатъчно средства, за да могат да изпълняват ефикасно своите функции и задължения, и финансирането им трябва да бъде предмет на ежегодно одобрение от страна на парламента.
2. Специализираните органи трябва да действат без намеса от страна на държавата и при наличието на всички необходими гаранции за независимостта им, включително свобода да назначават служителите си, да управляват средствата си, както считат за уместно и да изразяват публично своите виждания.
3. Специализираните органи трябва да изготвят независими доклади за работата си на базата на ясни и, доколкото е възможно, измерими критерии, предназначени за обсъждане в парламента.
4. В мандата на специализираните органи трябва да се съдържат ясни разпоредби относно назначаването на техните членове, както и съответни гаранции срещу произволни уволнения или произволно неподновяване на назначенията, когато би било обичайно те да бъдат продължени.
Принцип 6
Достъпност
1. Специализираните органи трябва да бъдат лесно достъпни за лицата, чиито права се стремят да защитават.
2. Специализираните органи трябва да разгледат възможността за създаване на местни бюра там, където е необходимо, с цел да се повиши достъпността им и да се подобри ефективността на техните функции, свързани с образованието и обучението.
Глава Д: Начин на действие на специализираните органи
Принцип 7
1. Специализираните органи трябва да действат по такъв начин, че да усъвършенстват качеството на своите изследвания и съвети, и следователно да повишават доверието в себе си както на националните власти, така и на общностите, чиито права се стремят да закрилят и насърчават.
2. При създаването на специализирани органи, държавите членки трябва да се ангажират, че ще им бъде предоставен съответен достъп до правителството, ще получават от правителството достатъчно информация, за да могат да изпълняват функциите си и ще бъдат консултирани по всички въпроси от тяхната компетентност.
3. Специализираните органи трябва да гарантират, че действат по ясно изразен политически независим начин.

Обща политическа
препоръка № 3 на ЕКРН:
Борба с расизма и нетолерантността спрямо ромите/циганите
Приета на 6 март 1998 г. 

Европейската комисия срещу расизма и нетолерантността:
Като се позовава на Декларацията на държавните и правителствени ръководители на държавите-членки на Съвета на Европа, приета на Срещата на високо равнище във Виена на 8-9 октомври 1993 г.;
Като се позовава на Плана за действие срещу расизма, ксенофобията, антисемитизма и нетолерантността, разработен като част от тази Декларация, с който на Комитета на министрите бе препоръчано да се създаде Европейска комисия срещу расизма и нетолерантността, чиито мандат да включва, между другото, формулирането на общи политически препоръки към държавите членки;
Като се позовава също на Заключителната декларация и на Плана за действие, приети от държавните и правителствени ръководители на държавите-членки на Съвета на Европа, по време на втората Среща на високо равнище в Страсбург на 10-11 октомври 1997;
Като подчертава, че тази Заключителна декларация потвърждава целта на държавите-членки на Съвета на Европа да изградят едно по-свободно, по-толерантно и по-справедливо европейско общество и призовава към засилване на борбата срещу расизма, ксенофобията, антисемитизма и нетолерантността;
Като отбелязва предложението за назначаване на Европейски посредник за ромите/циганите, изложено в препоръка № 1203 (1993 г.
Като взе предвид заключенията на семинара за “човешкото измерение” по въпроса за ромите в региона на СССЕ (ОССЕ), организиран от Организацията за сигурност и сътрудничество в Европа (ОССЕ) на 20-23 септември 1994 г. в тясно сътрудничество със Съвета на Европа, както и дългогодишното сътрудничество между двете организации в дейността им по тези проблеми;
Като приветства назначаването от Генералния секретар на Съвета на Европа през 1994 г. на Координатор на дейностите на Съвета относно ромите/циганите;
Като взе предвид работата на Групата от специалисти по проблемите на ромите/циганите (MG-S-ROM);
Като се позовава на препоръка № R (97) 21 на Комитета на министрите до държавите членки относно медиите и насърчаването на климата на толерантност;
Като се позовава на разпоредбите, съдържащи се в Обща политическа препоръка № 1 на ЕКРН, чиято цел е да подпомогне държавите членки да противодействат ефикасно на расизма, ксенофобията, антисемитизма и нетолерантността, като им предлага конкретни и специфични мерки в няколко особено важни области;
Дълбоко убедена, че Европа е една общност на споделените ценности, включително еднаквото достойнство на всички човешки същества, и че зачитането на това достойнство е крайъгълен камък на всяко демократично общество;
Позовавайки се на факта, че историческото наследство на Европа я задължава да помни миналото, като бди и се противопоставя дейно на каквито и да е прояви на расизъм, ксенофобия, антисемитизъм или нетолерантност;
Като се прекланя пред паметта на всички жертвите на расистката политика на преследване и изтребление по време на Втората световна война и като припомня, че в резултат на тази политика са загинали значителен брой роми/цигани;
Като подчертава в тази връзка, че Съветът на Европа е въплъщение и пазител на основополагащите ценности - по-специално, на защитата и насърчаването на правата на човека - на базата на които бе възстановена Европа след ужасите на Втората световна война;
Като се позовава на това, че борбата срещу расизма, ксенофобията, антисемитизма и нетолерантността представлява неразделна част от защитата и утвърждаването на правата на човека, както и че правата на човека са всеобщи и неделими, и че принадлежат на всяко човешко същество, без каквато и да е разлика;
Като подчертава, че борбата срещу расизма, ксенофобията, антисемитизма и нетолерантността е преди всичко въпрос на защита на правата на най-уязвимите членове на обществото;
Като е убедена, че във всяко действие за борба срещу расизма и дискриминацията, най-голямо внимание следва да се обръща на жертвата и на подобряването на неговото/нейното положение;
Като отбелязва, че навсякъде в Европа ромите/циганите страдат от съществуващите упорити предразсъдъци,че са жертва на дълбоко вкоренен в обществото расизъм, че са прицел на понякога бурни прояви на расизъм и нетолерантност, и че правата им са системно нарушавани или застрашавани;
Като отбелязва също така, че упоритите предразсъдъци спрямо ромите/циганите водят до дискриминирането им в много области на социалния и икономическия живот и че тази дискриминация подхранва до голяма степен процеса на социална изолация, от която страдат много роми/цигани;
Като е убедена, че утвърждаването на принципа на толерантността е гаранция за съществуването на отворени и плуралистични общества, в които е възможно мирното съжителство;
препоръчва на правителствата на държавите членки следното:
· Да подпишат и ратифицират съответните международни правни инструменти в областта на борбата срещу расизма, ксенофобията, антисемитизма и нетолерантността, и по-специално Рамковата конвенция за защита на националните малцинства и Европейската харта за регионалните или малцинствените езици;
· Да гарантират, че официално използваните термини по отношение на различните ромски/цигански общности са онези, с които въпросната общност желае да бъде наричана;
· Като вземат предвид проявите на расизъм и нетолерантност, на които са подложени ромите/циганите, да дадат приоритет на ефективното прилагане на разпоредбите на Обща политическа препоръка № 1 на ЕКРН, която изисква да се предприемат необходимите мерки, така че националното наказателно, гражданско и административно законодателство да е насочено изрично и конкретно към борба с расизма, ксенофобията, антисемитизма и нетолерантността;
· Да гарантират, че дискриминацията като такава, както и различните й проявления, срещат противодействието на съответните закони и да въведат специални разпоредби в тази насока в гражданското право, особено в областта на заетостта, жилищната политика и образованието;
· Да обявят всяка дискриминация от страна на властите при изпълнение на техните функции за незаконна;
· Да гарантират съответна правна помощ за ромите/циганите, които са станали жертва на дискриминация и желаят да предприемат юридически действия;
· Да вземат съответните мерки за гарантиране на цялостно и незабавно правосъдие в случаите на нарушаване на основните права на ромите/циганите;
· Да гарантират по-специално, че не се толерира каквато и да е степен на безнаказаност по отношение на престъпленията срещу роми/цигани и това да бъде изяснено сред широката общественост;
· Да въведат и поддържат специално обучение за лицата, работещи на всички равнища в различните компоненти на правораздавателната система, с цел да се преодолеят предразсъдъците и да се повиши разбирането за културните различия между хората;
· Да насърчат развитието на необходимите условия за диалог между полицията, местните власти и ромските/циганските общности;
· Да поощряват повишаването на вниманието на журналистите от медиите,както в аудиовизуалната област, така и в печата, към тяхната специална отговорност да не разпространяват предразсъдъци, упражнявайки професията си и в частност да не представят събития, в които са замесени отделни членове на ромската/циганска общност така, че вината да пада върху общността като цяло;
· Да вземат необходимите мерки за да гарантират, че правилата за предоставяне на юридически и фактически достъп до гражданство и право на убежище  са изготвени  и се прилагат така,че не водят до дискриминация по специално по отношение на ромите/циганите;
· Да гарантират, че въпросите, свързани с “пътуването” из страната, в частност разпоредбите, свързани с избора на местожителство и градоустройството, са решени по начин, който не създава пречки за начина на живот на съответните лица;
· Да развиват институционални условия, които благоприятстват активното участие и роля на ромските/циганските общности в процеса на вземане на решения чрез консултативни механизми на национално, регионално или местно равнище, като се отдава първостепенно значение на идеята за равнопоставеното партньорство;
· Да предприемат конкретни мерки за насърчаване на обучението на ромите/циганите, с оглед осъзнаване и прилагане на техните права, както и обучение за начина на функциониране на правната система;
· Да отделят специално внимание на положението на ромските/циганските жени, които често пъти са обект на двойна дискриминация - като жени и като роми/цигани;
· Да се противопоставят решително на всякакви форми на училищна сегрегация по отношение на ромските/циганските деца и да осигурят ефективни гаранции за равен достъп до образование;
· Да въведат в програмите на всички училища информация за историята и културата на ромите/циганите и да създадат програми за обучение на учителите по тази проблематика;
· Да подкрепят усилията на неправителствените организации, които играят важна роля в борбата срещу расизма и нетолерантността спрямо ромите/циганите, и които им предоставят, по-специално, необходимата правна помощ;
· Да поощряват активната роля на ромските/циганските организации с оглед укрепване на гражданското общество;
· Да развиват мерки,изграждащи доверие, предназначи да поддържат и укрепват отвореното и плуралистично общество с оглед насърчаване на мирното
съжителство.

Обща политическа
препоръка № 4 на ЕКРН:
Национални изследвания за преживяванията и представите за дискриминацията и расизма от гледна точка на потенциалните жертви
Приета на 6 март 1998 г.
Европейската комисия срещу расизма и нетолерантността:
Като се позовава на Декларацията на държавните и правителствени ръководители на държавите-членки на Съвета на Европа, приета на Срещата на високо равнище във Виена на 8-9 октомври 1993 г.;
Като се позовава на Плана за действие срещу расизма, ксенофобията, антисемитизма и нетолерантността, разработен като част от тази Декларация, с който на Комитета на министрите бе препоръчано да се създаде Европейска комисия срещу расизма и нетолерантността, чиито мандат да включва, между другото, формулирането на общи политически препоръки към държавите членки;
Като се позовава също на Заключителната декларация и на Плана за действие, приети от ръководителите на държавите и правителствата на държавите-членки на Съвета на Европа по време на втората Среща на високо равнище в Страсбург на 10-11 октомври 1997 г.;
Като подчертава, че тази Заключителна декларация потвърждава целта на държавите-членки на Съвета на Европа, да изградят едно по-свободно, по-толерантно и по-справедливо европейско общество и призовава към засилване на борбата срещу расизма, ксенофобията, антисемитизма и нетолерантността;
Като припомня факта, че в Обща политическа препоръка № 1 на ЕКРН призовава държавите да събират, където и когато е необходимо, в съответствие с европейските закони, разпоредби и препоръки относно защитата на данните и правото на личен живот, данни, с помощта на които да се извършва преценка на положението и опита на групи, които са особено уязвими по отношение на расизма, ксенофобията, антисемитизма и нетолерантността;
Като подчертава, че статистическите данни за расистките и дискриминационни актове и за положението на малцинствените групи във всички сфери на живота са от изключително значение за определяне на проблемите и формулиране на политика за действие;
Като е убедена, че такива статистически данни трябва да се допълват от информация за схващанията, мненията и представите;
Като смята в тази връзка, че в допълнение към изследванията сред населението като цяло, един нов и ценен източник на информация представляват целенасочените изследвания на преживяванията  и представите на потенциалните жертви за расизма и дискриминацията, пред които са изправени;
Като смята, че резултатите от подобни изследвания могат да се използуват по най-различни начини за осветляване на проблемите и подобряване на положението;
Като смята, освен това, че признанието на валидността на преживяванията  и представите на потенциалните жертви е важно послание както за населението като цяло, така и за самите уязвими групи;
Като приветства факта, че такива изследвания вече бяха организирани в редица държави членки;
Като отбелязва, че организирането на такива изследвания в Европа ще допринесе за съставянето на подробна картина на положението по отношение на расизма и дискриминацията както на национално, така и на европейско равнище:
препоръчва на правителствата на държавите членки да предприемат стъпки за организиране на национални изследвания за преживяванията  и представите за расизма и дискриминацията от гледна точка на потенциалните жертви, като почерпят идеи от насоките, изложени в Приложението към тази препоръка.
Приложение към Обща политическа препоръка № 4 на ЕКРН
Насоки за организацията на изследванията за преживяванията и представите за расизма и дискриминацията от гледна точка на потенциалните жертви
I.
Общи цели на изследванията
1.
Целта на типа изследвания, описани в тази препоръка, е да се пресъздаде картина на проблемите на расизма и нетолерантността от гледна точка на фактическите и потенциалните жертви. Новаторският подход предполага изследването да се проведе сред представители на различни групи, уязвими към актове на расизъм, ксенофобия, антисемитизъм и нетолерантност, и да включва въпроси, целящи да извлекат информация за техните преживявания във връзка с расизма и дискриминацията и представите им от тази гледна точка за различните аспекти на обществото, в което живеят. Така набраните сведения отразяват представите и преживяванията на хората, принадлежащи към уязвими групи. Тези данни допълват и обогатяват останалите количествено по-измерими данни за расистките инциденти и нивото на дискриминация в различни области, както и данните по отношение на мненията и схващанията на мнозинството от населението за малцинствените групи и по проблемите на расизма и нетолерантността.
II.   Практическа организация на изследванията
2. Планирането и провеждането на подобни изследвания може да бъде поверено на изследователи или институти, които имат опит в областта на расизма и нетолерантността, като работата на място се извършва от изследователски екипи.
3. Подборът на малцинствените групи, фигуриращи като “категории” в изследването, зависи от обстоятелствата в различните държави, и може да включва, например, групи имигранти, национални малцинства и/или други уязвими групи.
4. При определянето на групите, които да бъдат включени като “категории”, може да се вземат под внимание такива фактори, като например големината на целевата извадка и вече наличната информация за степента на дискриминация, на която е подложена всяка от групите (например, статистиките за заетостта, сведенията за подадените жалби за извършена дискриминация).
5. Може да се окаже уместно да се включат т. нар. групи за “контрол” или за “контраст” с цел очертаване на едно базисно сравнение: например, в изследването може да участвува малцинствена група, която като цяло не среща сериозни проблеми на основата на дискриминацията и расизма.
6. Организацията на подобни изследвания се улеснява от наличието на подробни статистически данни за населението, включително информация за такива показатели, като място на раждане, етнически произход, религиозна принадлежност, майчин език, гражданство, и т. н. Ако такъв вид статистически данни не съществуват, следва да се потърсят алтернативни способи за определяне и откриване на подходящите обекти на изследването.
7. 
Необходимо е да се има предвид, че може да се окаже много трудно чрез подобни изследвания да бъдат обхванати някои групи, които са изложени на особено голям риск от прояви на расизъм и дискриминация.
III.   Метод на изследването
8.
Освен въпросите, отнасящи се до социално-икономическата среда и други фактологически подробности, въпросите в изследването могат да се подразделят на следните няколко широки категории:
· въпроси, отнасящи се до конкретни ситуации, като контакти с различните власти (например, полиция, здравеопазване, социални служби, образователни институции), както и с други институции (напр. банки, жилищни агенции) и учреждения (напр. работодатели, ресторанти, места за развлечения, магазини): може да се включи въпрос, колко пъти за определен период от време (напр. през последната година или през последните пет години) анкетираните лица са били жертва на несправедливо отношение поради принадлежността си към малцинствена група и на какъв вид несправедливо отношение са били подложени.
· въпроси относно очакваните възможности за равностойно участие в обществения живот, разбирането за конкретните мерки в тази насока, въведени в действие с цел да се подобри положението на малцинствените групи, и степента, в която тези възможности са били осъществени (обхванатите области да включват, например, възможностите за постигане на успех в образователната система и професионалното обучение, възможностите за намиране на работа)
· въпроси, отнасящи се до различни възприятия и мнения: обхванатите теми могат да включват, доколкото е целесъобразно: степен на доверие в институциите, становища във връзка с имиграцията или политиката по отношение на малцинствата, оценка на страната от гледна точка на расизма и ксенофобията, проблеми, свързани с религията, отношение към другите групи, трудности при общуването с мнозинството от населението, чувство за принадлежност към приемащата страна и към страната на произход, планове за оставане или за връщане, къде лицето се чувства най-вече “у дома си”, и т.н. Чрез включването на подобни теми става възможно да се разкрият интересни взаимовръзки между степента на изпитаната дискриминация и различните становища и представи.
9.
Трябва да се отбележи, че чрез подобни въпроси се получават данни главно за субективните преживявания, свързани с дискриминацията. Но, при всички случаи е изключително трудно актовете на дискриминация да се изучават обективно и “в vivo” (на живо), така както се случват в различните житейски ситуации. Сведенията за субективно изпитаната дискриминация са ценен показател, особено когато се преценяват на фона на други видове информация, като статистики за безработицата, полицейски досиета, регистрирани жалби и т. н.
IV.  
Следващи стъпки след изследванията
10. След известен период от време могат да се проведат последващи проучвания с цел да се изследват променящите се във времето насоки на дискриминацията и расизма или да се включат различни групи.
11. Резултатите от изследването могат да послужат за най-различни цели, например: за да се откроят областите, в които е особено необходимо да се предприемат действия; за преценка и разработване на политика, която взема предвид опита и опасенията на засегнатите групи; за изостряне на общественото внимание и разбиране по проблемите на дискриминацията, видяна през погледа на жертвите; за изостряне на вниманието на работещите в отделни сфери (например, полицаи, работодатели, доставчици на услуги, и т. н.) за начина, по който техните институции и методи се възприемат от малцинствените групи.
Обща политическа
препоръка № 5 на ЕКРН:
Борба с нетолерантността и дискриминацията спрямо мюсюлманите
Приета на 16 март 2000 г.
Европейската комисия срещу расизма и нетолерантността:
Като се позовава на Декларацията на държавните и правителствени ръководители на държавите-членки на Съвета на Европа, приета на Първата им среща на високо равнище във Виена на 8-9 октомври 1993 г.;
Като се позовава на Плана за действие за борба срещу расизма, ксенофобията, антисемитизма и нетолерантността, съставен в съответствие с тази Декларация, натоварил Комитета на министрите на Съвета на Европа да създаде Европейска комисия срещу расизма и нетолерантността, която в рамките на своя мандат освен останалите си задължения има и това да формулира общи политически препоръки към държавите членки;
Като се позовава също така и на Заключителната декларация и Плана за действие, приети от държавите-членки на Съвета на Европа, по време на Втората им среща на високо равнище в Страсбург на 10-11 октомври 1997 г.;
Като подчертава, че тази Заключителна декларация свидетелства за целта на държавите-членки на Съвета на Европа, да изградят едно по-свободно, по-толерантно и по-справедливо европейско общество, както и че тя призовава към засилване на борбата срещу расизма, ксенофобията, антисемитизма и нетолерантността;
Като подчертава, че член 9 от Европейската конвенция за правата на човека защитава правото на свобода на мисълта, съвестта и религията;
Като подчертава също принципа на недискриминация, залегнал в член 14 на Европейската конвенция за правата на човека;
Като взе предвид предложенията, изложени в Препоръка № 1162 относно приноса на ислямската цивилизация в европейската култура, приета от Парламентарната асамблея на Съвета на Европа на 19 септември 1991 г.;
Като взе предвид заключенията на семинара за религията и интеграцията на имигрантите, организиран от Европейската комисия по миграцията в Страсбург, 24-26 ноември 1998 г.;
Като подчертава, че институционалните средства, регулиращи отношенията между държавата и религията, значително се различават в отделните държави-членки на Съвета на Европа;
Като е убедена, че мирното съвместно съществуване на различни религии в едно плуралистично общество се основава на принципа на зачитане на равенството и недискриминацията между религиите в условията на демократична държава с ясно разграничение между законите на държавата и законите на религията;
Като припомня взаимното влияние на юдаизма, християнството и исляма върху европейската цивилизация през вековете, и като припомня в тази връзка положителния принос на исляма за развитие на европейските общества, от които той е неразделна част;
Констатирайки със загриженост зачестилите проявите на религиозна нетолерантност спрямо ислямските и мюсюлмански общности в държави, в който мнозинството от население не изповядва тази религия;
Като отбелязва с голямо съжаление, че представата за исляма понякога неточно са гради на враждебни стереотипи, което води до неговото възприемане като заплаха.
Като отхвърля всякакви детерминистки възгледи за исляма и като отчита многообразието, присъщо в практикуването на тази религия; 
Като е твърдо убедена в необходимостта да се бори с предразсъдъците, на които са подложени мюсюлманските общности и като подчертава, че тези предразсъдъци се проявяват в различни форми, най-често в общо негативно отношение, но също така в различна степен и в дискриминационни действия, насилие и тормоз;
Като припомня, че независимо от проявите на религиозна нетолерантност, споменати по-горе, една от основните характеристики на съвременна Европа е тенденцията към религиозно многообразие в рамките на плуралистични общества;

Като отхвърля всички прояви на религиозен екстремизъм;

Като подчертава, че принципът на религиозно и културно многообразие в обществото е неразделно свързан с желанието на отделните религии за мирно съвместно съществуване в рамките на обществото, което те формират;

Препоръчва на правителствата на държаните-членки на Съвета на Европа, в които живеят мюсюлмански малцинства:

· да гарантират на мюсюлманските общности правото свободно да се сдружават и практикуват своята религия;
· да налагат, в съответствие с националните условия, адекватни санкции в случаите на религиозна дискриминация;
· да предприемат необходимите мерки, за да гарантират свободното практикуване на ислямската религия; в тази връзка специално внимание следва да се обърне на отстраняването на прекомерните правни и административни пречки за изграждане на достатъчен брой религиозни храмове и гробници;
· да осигури знанието на обществените институции за необходимостта да обръщат внимание в ежедневното им работа на културните и други изисквания, произтичащи от религиозното многообразие в обществото;
· да установят дали съществува религиозна дискриминация по отношение на достъпа гражданство и да предприемат всички необходими мерки за нейното отстраняване;
· да предприемат необходимите мерки за елиминиране на всякакви прояви на религиозна дискриминация по отношение достъпа до образование;
· да предприемат необходимите мерки, в това число законодателни мерки, за борба с религиозната дискриминация при достъпа до работа, както и дискриминацията на работното място;
· да насърчават работодателите в разработването и прилагането на "етични кодекси" с цел борба с религиозната дискриминация при достъпа до работа и дискриминацията на работното място и в стремежа им за постигането на такова разнообразие на работното място, което да отразява религиозното многообразие в обществото; ;да оценят дали членовете на мюсюлманските общности са подложени на дискриминация, свързана със социална изолация и, ако такава съществува, да предприемат необходимите мерки за борба с този феномен;
· да отделят специално внимание на положението на мюсюлманските жени, които често са обект на двойна
 дискриминация като жени и като мюсюлмани;
· да гарантират, че учебните програми в средните и висши училища – особено програмата по история – не представя грешни интерпретации на религиозната и културна история и не насажда представа за исляма, като за враждебност и заплаха;
· да гарантират, че религиозното обучение в училищата спазва принципите на културния плурализъм и да предприемат необходимите мерки за адекватно обучение на учители;
· да обменят мнения с мюсюлманските общности относно възможните начини за подпомагане на избора и обучението на имами с необходимите знания и опит в обществото, в което ще практикуват;
· да подкрепят гражданския диалог на местно и национално равнище за повишаване информираността на обществото относно областите, в които са необходими специални мерки за избягване на социални и културни конфликти;
· да поощряват дебат сред медийните и рекламни специалисти относно представата, която те създават за ислямските и мюсюлмански общности и тяхната специална отговорност да не разпространяват предразсъдъци;
· да осигуряват мониторинг и оценка на ефективността на всички мерки, предприети с цел борба с нетолерантността и дискриминацията срещу мюсюлманите.
Обща политическа
препоръка № 6 на ЕКРН:
Борба срещу разпространението на расистки, ксенофобски и антисемитски материали чрез Интернет
Приета на 15 декември 2000 г.
Европейската комисия срещу расизма и нетолерантността:
Като се позовава на Декларацията на държавните и правителствени ръководители на държавите-членки на Съвета на Европа, приета на Първата им среща на високо равнище във Виена на 8-9 октомври 1993 г.;
Като се позовава на Плана за действие срещу расизма, ксенофобията, антисемитизма и нетолерантността, съставен в съответствие с тази Декларация, натоварил Комитета на министрите на Съвета на Европа да създаде Европейска комисия срещу расизма и нетолерантността, която в рамките на своя мандат освен останалите си задължения има и това да формулира общи политически препоръки към държавите членки;
Като се позовава също така и на Заключителната декларация и Плана за действие, приети от държавите-членки на Съвета на Европа, по време на Втората им среща на високо равнище в Страсбург на 10-11 октомври 1997 г.;
Като се позовава на член 4 на Международна конвенция за ликвидиране на всички форми на расова дискриминация;
Като се позовава на препоръка № R(92)19 на Комитета на министрите до държавите членки за видеоигрите с расистко съдържание и препоръка № R(97)20 на Комитета на министрите до държавите членки за „речта на омразата”;
Като припомня, че в своята Обща политическа препоръка № 1 ЕКРН призова правителствата на държавите-членки на Съвета на Европа, да гарантират, че националното наказателно, гражданско и административно право е насочено изрично и конкретно срещу расизма, ксенофобията, антисемитизма и нетолерантността;
Като подчертава, че в същата препоръка ЕКРН поиска гореспоменатото право да предвижда в частност, че устните, писмените и аудиовизуалните изяви и другите форми на изява, включително електронните медии, подстрекаващи към омраза, дискриминация или насилие спрямо расови, етнически, национални или религиозни групи или спрямо членовете им на основание на това, че те спадат към такава група, се категоризират юридически като криминално престъпление, което също така трябва да включва изработването, разпространението и съхранението за разпространение на въпросните материали;
Като отчита изцяло Общите заключения на Европейската конференция против расизма, проведена в Страсбург на 11-13 октомври 2000 г., като европейски регионален принос към Световната конференция против расизма, расовата дискриминация, ксенофобията и свързаната нетолерантност, която ще бъде проведена на 31 август – 7 септември 2001 г. в Дърбан, Южна Африка;
Като отбелязва, че Европейската конференция против расизма подтикна участващите държави да положат всички усилия за преследване на отговорните за подстрекаване към расова омраза в Интернет и съучастниците им;
Като приветства факта, че в Политическата декларация, приета на 13 октомври 2000 г. на заключителната сесия на Европейската конференция, държавите-членки на Съвета на Европа, се ангажираха да се борят с всички форми на изява, които подстрекават към расова омраза, както и да предприемат мерки против разпространението на такива материали в медиите, общо взето, и в Интернет, в частност;
Като съзнават действията и инициативите, предприети в тази област от Организацията на обединените нации, ОИСР, Съвета на Европа и Европейския съюз;
Като приветстват напредъка, реализиран от Съвета на Европа при потискането на киберпрестъпността, особено работата по проектоконвенцията за киберпрестъпността, и като се надяват на бързо финализиране на този първи международен инструмент за потискане на киберпрестъпността;
Като съжаляват въпреки това, че засега проектоконвенцията не включва разпоредби за расистки, ксенофобски и антисемитски престъпления, извършвани чрез Интернет;
Като съзнават положителния принос, който Интернет може да даде за борба с расизма и нетолерантността в световен мащаб;
Като си дават сметка, че Интернет предлага безпрецедентни средства за улесняване на трансграничното предаване на информация по въпросите за правата на човека, свързани с антидискриминацията;
Като подчертава, че използването на Интернет за създаване на образователни мрежи и мрежи, повишаващи информираността, в областта на борбата с расизма и нетолерантността е добра практика, която трябва да бъде подкрепяна и доразвивана;
Дълбоко загрижени от факта, че Интернет се използва също така и за разпространение на расистки, ксенофобски и антисемитски материали от индивиди и групи, стремящи се да подстрекават към нетолерантност или расова и етническа омраза;
Убедени в решимостта на държавите-членки на Съвета на Европа, да се борят с явленията расизъм, ксенофобия, антисемитизъм и нетолерантност, които рушат демокрацията, и по такъв начин да действат ефективно против използването на Интернет за расистки, ксенофобски и антисемитски цели;
Като съзнават, че самото естество на Интернет изисква решения на международно равнище и по такъв начин готовност от страна на всички държави да се борят с подстрекаването към расова омраза, давайки възможност да възтържествува фундаменталният принцип за уважаване на човешкото достойнство;
Препоръчва на правителствата на държаните членки:
· да включат въпроса за борбата с расизма, ксенофобията и антисемитизма в сялата настояща и бъдеща работа на международно равнище, насочена към потискане на нелегалното съдържание в Интернет;
· да помислят в този контекст за изготвянето на конкретен протокол към бъдещата Конвенция за киберпрестъпността, за да се борят с расистките, ксенофобските и антисемитските престъпления, извършвани чрез Интернет;
· да предприемат необходимите мерки за укрепване на международното сътрудничество и взаимопомощ между правоприлагащите органи по света, за да бъдат предприети по-ефективни мерки против разпространение на расистки, ксенофобски и антисемитски материали чрез Интернет;
· да гарантират, че съответното национално законодателство се отнася и за расистките, ксенофобските и антисемитските престъпления, извършвани чрез Интернет, и да преследват отговорните за този вид престъпления;
· да полагат постоянни усилия за обучението на правоприлагащите органи във връзка с проблема с разпространението на расистки, ксенофобски и антисемитски материали чрез Интернет;
· да помислят в този контекст за учредяването на национален консултативен орган, който би могъл да действа като постоянен център за наблюдение, медиаторен орган и партньор при изготвянето на кодекси за поведение;
· да подкрепят съществуващите антирасистки инициативи в Интернет както и разработването на нови сайтове, посветени на борбата против расизма, ксенофобията, антисемитизма и нетолерантността;
· да изяснят на базата на съответните си технически функции отговорността на хоста на съдържание и доставчика на съдържание и издателите на сайтовете в резултат на разпространението на расистки, ксенофобски и антисемитски съобщения;да подкрепят мерките за саморегулиране, предприети от Интернет индустрията за борба с расизма, ксенофобията и антисемитизма в мрежата, като например антирасистки горещи линии, кодекси за поведение и филтриращ софтуер, и да насърчават по-нататъшните изследвания в тази област;
· да повишават информираност на обществото относно проблема с разпространението на расистки, ксенофобски и антисемитски материали чрез Интернет, докато обръщат специално внимание на повишаването на информираността сред младите Интернет потребители – особено децата – по отношение на възможността за попадане на расистки, ксенофобски и антисемитски сайтове и потенциалния риск от такива сайтове.
Обща политическа
препоръка № 7 на ЕКРН:
Национално законодателство за борба с расизма и расовата дискриминация
Приета на 13 декември 2002 г.
Европейската комисия срещу расизма и нетолерантността (ЕКРН):
Като се позовава на Декларацията на държавните и правителствени ръководители на държавите-членки на Съвета на Европа, приета на първата им Среща на високо равнище във Виена на 8-9 октомври 1993 г.;
Като се позовава на Плана за действие срещу расизма, ксенофобията, антисемитизма и нетолерантността, разработен като част от тази Декларация, с който на Комитета на министрите бе препоръчано да се създаде Европейска комисия срещу расизма и нетолерантността, чийто мандат да включва, между другото, формулирането на общи политически препоръки към държавите членки;
Като се позовава също на Заключителната декларация и на Плана за действие, приети от държавните и правителствени ръководители на държавите-членки на Съвета на Европа по време на втората Среща на високо равнище в Страсбург на 10-11 октомври 1997 г.;
Като напомня, че член 1 от Всеобщата Декларация за правата на човека провъзгласява, че всички хора се раждат свободни и равни по достойнство и права;
Като взе предвид Международната Конвенция за ликвидиране на всички форми на расова дискриминация;
Като взе предвид Конвенция № 111 на Международната организация по труда относно дискриминацията във връзка със заетостта и упражняването на професия;
Като взе предвид член 14 от Европейската Конвенция за правата на човека;
Като взе предвид Протокол № 12 към Европейската Конвенция за правата на човека, който съдържа обща клауза за забрана на дискриминацията;
Като взе предвид съдебната практика на Европейския Съд по правата на човека;
Като взе предвид Хартата за основните права на Европейския съюз;
Като взе предвид Директива 2000/43/ЕО на Съвета на Европейския съюз, която утвърждава принципа за еднакво третиране на всички лица независимо от техния расов или етнически произход, и Директива 2000/78/EС на Съвета на Европейския съюз, която въвежда обща рамка за еднакво третиране във връзка със заетостта и упражняването на професия;
Като взе предвид Конвенцията за преследване и наказване на престъплението геноцид;
Като се позовава на Обща политическа препоръка № 1 на ЕКРН за борба с расизма, ксенофобията, антисемитизма и нетолерантността, и на Обща политическа препоръка № 2 на ЕКРН относно специализираните органи за борба с расизма, ксенофобията, антисемитизма и нетолерантността на национално равнище;
Като подчертава, че в своите доклади по страни ЕКРН редовно препоръчва на държавите-членки да приемат ефективни юридически мерки, насочени към борба с расизма и расовата дискриминация;
Като напомня, че в Политическата декларация, приета на 13 октомври 2000 г. на заключителната сесия на Европейската конференция срещу расизма, правителствата на държавите-членки на Съвета на Европа. се ангажираха да приемат и приложат, там, където това е необходимо, национално законодателство и административни мерки, които изрично и конкретно да противодействат на расизма и да забраняват расовата дискриминация във всички области на обществения живот;
Като се позовава също така на Декларацията и Програмата за действие, приети от Световната Конференция срещу расизма, расовата дискриминация, ксенофобията и свързаните с тях прояви на нетолерантност, проведена в Дърбан, Южна Африка, от 31 август до 8 септември 2001 г.;
Съзнавайки, че законите сами по себе си са недостатъчни, за да бъдат премахнати расизмът и расовата дискриминация, но с убеждението, че законите са от първостепенно значение в борбата срещу расизма и расовата дискриминация;
Като подчертава жизнената важност на подходящи юридически мерки за ефикасна борба срещу расизма и расовата дискриминация, осъществявана по начин, който едновременно да има възпиращо действие и доколкото това е възможно, да се възприема от жертвата като задоволителен;
Като е убедена, че действията на държавния законодател срещу расизма и расовата дискриминация играят също така и възпитателна роля в обществото, като предават внушителното послание, че в общество, управлявано от закона, няма да се толерират никакви опити за узаконяване на расизма и расовата дискриминация;
В стремежа си успоредно с останалите си усилия, предприети на международно и на европейско равнище, да подпомага държавите-членки в тяхната борба срещу расизма и расовата дискриминация, като разработи в кратък и точен вид ключови елементи, които следва да бъдат включени в подходящо национално законодателство;
Препоръчва на правителствата на държавите членки:
а.
да приемат законодателство срещу расизма и расовата дискриминация, ако такова още не съществува или съществува, но е непълно;
б.
да осигурят присъствието на изложените по-долу ключови компоненти в това законодателство.
КЛЮЧОВИ ЕЛЕМЕНТИ НА НАЦИОНАЛНОТО ЗАКОНОДАТЕЛСТВО ЗА БОРБА С РАСИЗМА И РАСОВАТА ДИСКРИМИНАЦИЯ
І. Дефиниции

1. По смисъла на тази препоръка се прилагат следните определения:

а) “расизъм” означава убеждението, че на основания като раса1, цвят, език, националност или национален или етнически произход, може да се обоснове презрение към лице или група от лица, или схващане за превъзходство на лице или група от лица.
б) “пряка расова дискриминация” означава всяко различно третиране на основания като раса, цвят, език, религия, националност или национален или етнически произход, което няма обективно и разумно оправдание. Различното третиране няма обективно и разумно оправдание, ако не преследва законна цел или ако не съществува разумна връзка на пропорционалност между използваните средства и целта, която се преследва.
в) “косвена расова дискриминация”
 означава случаи, в които привидно неутрален фактор като разпоредба, критерий или практика не може да бъде изпълнен лесно от лица, принадлежащи към група, определяна на основания като раса, цвят, език, религия, националност или национален или етнически произход, или ги поставя в неизгодно положение, освен ако този фактор няма обективни и разумни оправдания. Последните ще са налице, ако се преследва законна цел и ако съществува разумна връзка на пропорционалност между използваните средства и целта, която се преследва.
II. Конституционно право
2. Конституцията трябва да закрепва принципа за еднакво третиране и ангажимента на държавата да насърчава равноправието и правото на индивидите да не бъдат дискриминирани на основания като раса, цвят, език, религия, националност или национален или етнически произход. Конституцията може да предвижда възможността в закона да се въвеждат изключения от принципа за еднаквото третиране, при условие, че те не представляват дискриминация.
1 Тъй като всички хора принадлежат към един и същ вид, ЕКРН отхвърля теориите, които се основават на съществуването на различни “раси”. Същевременно, ЕКРН използва този термин в тази препоръка, за да бъде сигурна, че хората, които обикновено и погрешно са възприемани като принадлежащи към “друга раса”, няма да бъдат изключени от закрилата, предвидена от закона.
3.
Конституцията трябва да предвижда възможността за ограничаване упражняването на свободата на словото, на събранията и сдружаването, по смисъла на борбата срещу расизма. Всички подобни ограничения следва да бъдат съобразени с Европейската Конвенция за правата на човека.
III.   Гражданско и административно право
4. Законът трябва ясно да дефинира и забранява пряката и косвена расова дискриминация.
5. Законът трябва да предвижда, че забраната на расовата дискриминация не може да възпрепятства запазването или приемането на временни специални мерки, предназначени да предотвратят или компенсират ущърб, понесен от лица, определяни на изброените в параграф 1 б) признаци (отсега нататък: изброените признаци), или да улеснят пълноценното им участие във всички области на живота. Тези мерки не трябва да бъдат продължавани, след като планираните цели бъдат постигнати.
6. Законът трябва да предвижда следните актове, между другото, да бъдат разглеждани като форми на дискриминация: сегрегацията; дискриминацията по асоциациация
; оповестеното намерение за дискриминиране; инструктирането на друго лице да дискриминира; подбуждането на друго лице към дискриминиране; подпомагане на друго лице да дискриминира.
7. Законът трябва да предвижда забраната на дискриминацията да се прилага към всички държавни органи, а също така и към всички физически и юридически лица, както в държавния, така и в частния сектор, и във всички области, а именно: заетостта; членството в професионални организации; образованието; обучението; жилищното настаняване; здравеопазването; социалната закрила; стоките и услугите, предназначени за обществено ползване, и обществените места; упражняването на икономическа дейност; общественото обслужване.
8. Законът трябва да задължава държавните органи да насърчават равенството и да предотвратяват дискриминацията при изпълнението на техните функции.
9. Законът трябва да задължава държавните органи да следят дали страните, с които те сключват сделки, на които отпускат заеми, субсидии или други облаги, спазват и насърчават политика на недискриминация. По-конкретно, законът трябва да предвижда задължение за държавните органи да обвързват сключването на сделки и отпускането на заеми, субсидии или други облаги, с условието за спазване и насърчаване на политика на недискриминация от другата страна. Законът трябва да предвижда, че нарушаването на това условие може да доведе до прекратяване на сделката, субсидията или другите облаги.
10. Законът трябва да осигурява на всички жертвите на дискриминация лесен достъп до съдебни и/ или административни процедури, включително до помирителни такива. В неотложни случаи жертвите на дискриминация трябва да имат достъп до бързи процедури, водещи до временни съдебни решения. .
11. Законът трябва да предвижда, че ако лицата, които смятат, че с тях са постъпили несправедливо чрез извършване на дискриминационен акт, докажат пред съд или пред всеки друг компетентен орган факти, от които може да се допусне, че е била извършена пряка или непряка дискриминация, то ответникът е този, който трябва да докаже, че не е била извършена дискриминация.
12. Законът трябва да предвижда ефективни, пропорционални и разубеждаващи санкции за случаите на дискриминация. Такива санкции трябва да включват заплащане на компенсации както за материалните, така и за моралните щети на жертвите.
13. Законът трябва да предвижда необходимите юридически инструменти за постоянен контрол на съответствието на всички закони, наредби и административни разпоредби на национално и местно равнище със забраната на дискриминацията.Законите, наредбите и административните разпоредби, които се окажат в несъответствие със забраната на дискриминацията, трябва да бъдат изменени или отменени.
14. Законът трябва да предвижда, че дискриминационните разпоредби, които са включени в индивидуални или колективни договори или споразумения, вътрешни правилници на предприятия, устави, управляващи сдружения със стопанска или с нестопанска цел, и устави, управляващи свободни професии и работнически и работодателски организации, да бъдат изменени или обявени за нищожни и загубили законна сила.
15. Законът трябва да предвижда забрана на тормоз, свързан с някой от изброените признаци.
16. Законът трябва да предвижда задължение за прекратяване на държавното финансиране за организации, насърчаващи расизма. Там, където съществува система за държавно финансиране на политическите партии, такова задължение трябва да включва прекратяването на държавното финансиране за политически партии, насърчаващи расизма.
17. Законът трябва да предвижда възможност за разпускане на организации, насърчаващи расизма.
IV. 

Наказателно право
18.
Законът трябва да наказва следните актове, когато са извършени умишлено:
1) публичното подстрекаване към насилие, омраза или дискриминация,
2) публичните обиди и клеветата или
3) заплахите
срещу лице или съвкупност от лица на основание на техните раса, цвят, език, религия, националност или национален или етнически произход;
4) публичното изразяване с расистка цел на идеология, която отстоява превъзходството на, или която подценява или охулва съвкупност от лица на основание на техните раса, цвят, език, религия, националност или национален или етнически произход;
5) публичното отричане, грубото банализиране, оправдаването или оневиняването с расистки цели на престъпления на геноцид, на престъпления срещу човечеството или военни престъпления;
6) публичното разпространение или раздаване, или производство или съхранение с цел публично разпространение или раздаване с расистки цели, на писмени, изобразителни или други материали, съдържащи прояви, обхванати от параграфи 18 а), б), в), г) и д);
7) създаването или ръководенето на група, подкрепяща расизма; оказване подкрепа на такава група; участие в нейните дейности с намерението да се допринесе за престъпленията, обхванати от параграф 18 а), б), в), г), д) и е);
8) расовата дискриминация при упражняване на обществена служба или професия.
19. Законът трябва да наказва геноцида.
20. Законът трябва да предвижда наказуемост за умишлено подстрекаване, подпомагане, подбудителство или опит за извършване на всяко от наказателните престъпления, обхванати в параграфи 18 и 19.
21. Законът трябва да предвижда, че мотивацията основана на расизъм представлява отегчаващо вината обстоятелство за всички криминални престъпления, непредвидени в параграфи 18 и 19.
22. Законът трябва да предвижда възможност за подвеждане на юридически лица под наказателна отговорност за престъпленията, изложени в параграфи 18, 19, 20 и 21.
23. Законът трябва да предвижда ефективни, пропорционални и разубеждаващи санкции за престъпленията, изложени в параграфи 18, 19, 20 и 21. Законът също така трябва да предвижда допълнителни или алтернативни санкции.
СРЕЩУ   Общи разпоредби
24.
Законът трябва да предвижда образуване на независим специализиран орган за борба с расизма и расовата дискриминация на национално равнище (отсега нататък: национален специализиран орган). Законът трябва да включа в компетенциите на такъв орган следните правомощия: оказване помощ на жертви; правомощия за разследване; право да завеждат и да участват в съдебни процедури; мониторинг на законодателството и даване на становища и съвети на законодателни и изпълнителни органи; повишаване на общественото съзнание по проблемите на расизма и расовата дискриминация и насърчаване на политики и практики за осигуряване на еднакво третиране.
25.
Законът трябва да предвижда възможността организации като сдружения, профсъюзи и други юридически лица, които в съответствие с критериите, установени от националното законодателство, имат законен интерес от борбата с расизма и расовата дискриминация, да могат да започват граждански дела, да участват в административни дела или да внасят наказателни жалби, дори и без да се позовават на конкретна жертва. Ако се позовават на конкретна жертва, трябва да бъде необходимо получаване на нейното съгласие.
26.
Законът трябва да гарантира безплатна юридическа помощ и когато това е необходимо, служебно назначен адвокат за жертвите, които желаят да се явят пред съда като ищци или тъжители и които нямат необходимите за това средства. Ако е необходимо, трябва да се осигурят и безплатни услуги на преводач.
27.
Законът трябва да предвижда закрила срещу всякакви ответни мерки за отмъщение срещу лица, които твърдят, че са жертвите на расови закононарушения или расова дискриминация, лица, съобщаващи за такива действия, или лица, осигуряващи доказателства.
28.
Законът трябва да предвижда създаване на един или повече независими органи, на които да се възложи разследването на предполагаеми актове на дискриминация, извършени от служители на полицията, на граничните служби, на армията и на затворите. 
ОБЯСНИТЕЛЕН МЕМОРАНДУМ
КЪМ ОБЩА ПОЛИТИЧЕСКА ПРЕПОРЪКА № 7 НА ЕКРН
ЗА НАЦИОНАЛНО ЗАКОНОДАТЕЛСТВО ЗА БОРБА
С РАСИЗМА И РАСОВАТА ДИСКРИМИНАЦИЯ
Въведение
1. Настоящата Обща политическа препоръка (оттук нататък: Препоръка) е съсредоточена върху ключовите елементи на националното законодателство за борба с расизма и расовата дискриминация. Въпреки че ЕКРН съзнава, че само юридически средства са недостатъчни за тази цел, тя вярва, че националното законодателство срещу расизма и расовата дискриминация е необходимо за ефективната борба с тези явления.
2. В рамките на своя подход по страни, ЕКРН редовно препоръчва на държавите-членки на Съвета на Европа да приемат ефективни юридически мерки, насочени към борба с расизма и расовата дискриминация. Целта на тази препоръка е да представи общ преглед на тези мерки и да уточни и допълни препоръките, формулирани в тази връзка в докладите на ЕКРН по страни. Препоръката също така си поставя за задача да отрази общите принципи, залегнали в международните инструменти, посочени в преамбюла.
3. ЕКРН вярва, че подходящото законодателство за борба с расизма и расовата дискриминация трябва да включва разпоредби във всички отрасли на правото, т. е., в конституционното, гражданското, административното и наказателното право. Само такъв интегриран подход ще даде възможност на държавите-членки да третират тези проблеми по начин, който да бъде възможно най-изчерпателен, ефективен и задоволителен от гледна точка на жертвата. В областта на борбата с расизма и расовата дискриминация гражданските и административните закони често предвиждат гъвкави юридически средства, които могат да улеснят обръщането на жертвите към съда. Наказателният закон има символично действие, което повишава общественото съзнание за сериозността на расизма и расовата дискриминация, и силно разубеждаващо действие при условие, че се прилага ефективно. ЕКРН взема предвид факта, че възможностите, предоставени от различните отрасли на правото, са взаимнодопълващи се. Що се отнася по-конкретно до борбата срещу расовата дискриминация, ЕКРН препоръчва държавите-членки на Съвета на Европа да приемат разпоредби на конституционното, гражданското и административното право, а в някои случаи, да приемат допълнително и наказателноправни разпоредби.
4. Юридическите мерки, необходими за борба с расизма и расовата дискриминация на национално равнище, са представени под формата на ключови компоненти, които би трябвало да присъстват в националното законодателство на държавите-членки. ЕКРН подчертава, че мерките, които тя препоръчва, са съвместими с различни правни системи, независимо дали последните са обичайно-правни, гражданско-правни или смесени. Нещо повече, тези компоненти, които ЕКРН смята за ключови с оглед създаването на ефективна юридическа рамка срещу расизма и расовата дискриминация, могат да бъдат адаптирани към конкретните условия на всяка държава. Така те могат да бъдат изложени само в един специален акт или да бъдат вписани в различни области от националното законодателство (гражданско право, административно право и наказателно право). Тези ключови компоненти могат също така да бъдат вписани в по-широко законодателство, включващо в себе си борбата срещу расизма и расовата дискриминация. Така например, когато приемат юридически мерки срещу дискриминацията, държавите-членки могат да забранят освен расовата дискриминация, и други форми на дискриминация на основания като пол, сексуална ориентация, увреждане, политически или други убеждения, социален произход, имущество, потекло или друг статус. В крайна сметка в редица области държавите-членки могат просто да прилагат общите норми, които следователно не е необходимо да бъдат излагани в тази препоръка. Такава е ситуацията например в гражданското право – във връзка с множествената отговорност, отговорността за друго лице и определянето размера на щетите; в наказателното право – с условията за отговорност и структурата на наказанията, а в процедурната област – с организацията и юрисдикцията на съдилищата.
5.
Във всички случаи, тези ключови компоненти представляват само един минимален стандарт; това означава, че те са съвместими с юридически разпоредби, осигуряващи по-високо равнище на закрила, които са приети или предстоят да бъдат приети от държава-членка, и в никакъв случай не могат да станат основание за намаляване равнището на закрила срещу расизма и расовата дискриминация, което вече е въведено от държава-членка.
I.
Определения
Параграф 1 от препоръката
6. 
В препоръката терминът “расизъм” следва да се разбира в широк смисъл, като включващ явления като ксенофобия, антисемитизъм и нетолерантност. По отношение на основаниятa, изложени в определенията за расизъм и за пряка и косвена
 расова дискриминация (параграф 1 от препоръката), в добавка към признаците като раса, цвят и национален или етнически произход, които обикновено са обхванати от съответните юридически инструменти в областта на борбата с расизма и расовата дискриминация, препоръката обхваща и езика, религията и националността
. Включването на тези признаци в дефинициите на расизма и расовата дискриминация е свързано с мандата на ЕКРН за борба с расизма, антисемитизма, ксенофобията и нетолерантността. ЕКРН смята, че тези понятия, които се изменят във времето, днес обхващат прояви, насочени към лица или групи от лица, на основания като раса, цвят, религия, език, националност и национален или етнически произход. Като резултат изразите “расизъм” и “расова дискриминация”, използвани в препоръката, обхващат всички явления, покрити от мандата на ЕКРН. Националният произход понякога се тълкува като включващ понятието за националност. Същевременно, за да бъде наистина обхванато това понятие, то е изрично включено в списъка от признаците за расизъм, в добавка към националния произход. Употребата на израза “на основания като” в дефинициите на расизма и на пряката и косвената расова дискриминация е с цел да се представи отворен списък на признаците , който по този начин да може да се развива заедно с обществото. Същевременно, в наказателното право може да бъде съставен изчерпателен списък на признаците, за да се спазва принципът на предвидимост, който управлява този отрасъл от правото.
7. За разлика от дефиницията за расовата дискриминация (параграфи 1 б) и в) от препоръката), която следва да бъде включена в закона, дефиницията за расизма се предлага по смисъла на препоръката, а държавите-членки могат да решат или да не решат да дефинират расизма в своите закони. Ако изберат да направят това, те могат, в рамките на наказателното право, да приемат по-точна дефиниция от изложената в параграф 1 а), за да бъдат спазени основните принципи на този отрасъл на правото. За да има наличие на расизъм, не е необходимо едно или повече от признаците, изложени в списъка, да представляват единствен или определящ фактор, водещ до презрение или до понятие за превъзходство; достатъчно е тези основания да са сред факторите, довели до изразяване на презрение или до идеята/схващането/  за превъзходство.
8. Дефинициите за пряка и косвена расова дискриминация, които се съдържат в параграф 1 б) и в) от препоръката, се вдъхновяват от дефинициите, дадени в Директива 2000/43/СЕ на Съвета на Европейския съюз, която утвърждава принципа на еднакво третиране на всички лица независимо от техния расов или етнически произход, и в Директива 2000/78/СЕ на Съвета на Европейския съюз, която въвежда обща рамка за еднакво третиране в рамките на заетостта и упражняването на професия, както и от съдебната практика на Европейския Съд по правата на човека. В съответствие с тази съдебна практика различното третиране представлява дискриминация, ако за него няма обективни и разумни основания. Този принцип се прилага при различно третиране на всяко едно от основания, изброени в дефиницията за расовата дискриминация. Все пак различното третиране основано на раса, цвят и етнически произход може да има обективни и разумни основания само в крайно ограничен брой случаи. Така например в областта на заетостта, в която цветът представлява действително и определящо изискване за упражняване на професия поради естеството на конкретните професионални дейности, за които става въпрос, или поради контекста, в който те се осъществяват, различното третиране по такъв признак може да има обективно и разумно основание. В по-общ смисъл понятието за обективно и разумно основание следва да се тълкува възможно най-ограничително по отношение на различното третиране на всяко едно от изброените основания.
II.   Конституционно право
9.
В препоръката терминът “конституция” следва да се разбира в широк смисъл, като включващ основните закони и писаните или неписани основни норми. В параграфи 2 и 3 препоръката предвижда някои принципи, които трябва да залегнат в конституцията; такива принципи следва да се прилагат чрез законови и подзаконови разпоредби.

Параграф 2 от препоръката
10.
В параграф 2 от препоръката се посочва възможността в закона да се въвеждат изключения от принципа за еднакво третиране, при условие, че те не представляват дискриминация. За да бъде изпълнено това условие в съответствие с дефинициите, изложени в параграфи 1 б) и в) на препоръката, изключенията трябва да имат обективни и разумни основания. Този принцип се прилага към всички изключения, включително и към тези, които въвеждат различно третиране на основание на националност.
Параграф 3 от препоръката
11.
В съответствие с параграф 3 от препоръката, конституцията следва да предвижда, че упражняването на свободата на словото, на събранията и сдруженията може да бъде ограничено по смисъла на борбата с расизма. В членове 10 (2) и 11 (2) Европейската Конвенция за правата на човека изброява целите, които могат да послужат като основания за ограничаването на тези свободи. Независимо че борбата срещу расизма не е спомената между тези цели, в своята съдебна практика Европейският съд по правата на човека е приел, че тя е включена в тях. В съответствие с гореспоменатите членове на Конвенцията, тези ограничения трябва да бъдат предвидени в закон и да представляват необходими мерки в едно демократично общество.
III.   Гражданско и административно право
Параграф 4 от препоръката
12. В параграф 4, препоръката предвижда необходимостта в закона ясно да се дефинира и забрани пряката и косвена расова дискриминация. Тя предлага дефиниция за пряката и косвена расова дискриминация в параграф 1 б) и в). Смисълът на израза “различно третиране” е широк и включва всяко различие, изключване, ограничение, предпочитание или пропускане, независимо дали то е минало, настояще или потенциално. Терминът “признак” трябва да включва реални или предполагаеми признаци. Така например, ако дадено лице бъде зле третирано поради презумпция, че той или тя е мюсюлманин, когато в действителност това не е така, това третиране все пак ще представлява дискриминация по признак  религия.
13. Дискриминационните действия рядко се базират само на едно или на няколко от изброените признаци, а по-скоро на съчетанието на тези признаци с други фактори. Следователно, за да е налице дискриминация, е достатъчно едно от изброените признаци да представлява един от факторите, водещи до различно третиране. Ето защо трябва да се избягва използването на ограничителни изрази като “разлика в третирането единствено или изключително основана на …”.
Параграф 5 от препоръката
14.
В параграф 5 препоръката предвижда възможност за въвеждане на временни специални мерки, предназначени било да предотвратят или компенсират неблагоприятното положение на лица, определяни по изброените признаци, или да улеснят пълноценното им участие във всички области на живота. Пример за временни специални мерки, предназначени да предотвратят или да компенсират неблагоприятното /неравностойното/ положение на основата на  изброените признаци: собственик на фабрика, който няма чернокожи служители сред управленския си персонал, но има много чернокожи служители сред работниците си, може да организира курс за обучение на чернокожи работници, желаещи повишение. Пример за временни специални мерки, предназначени да улеснят пълноценното участие във всички области на живота на лица, определяни по изброените признаци: полицията би могла да организира кампания за набиране на служители, която да е така замислена, че да насърчава кандидатури в частност на членове на определени етнически групи, които са недостатъчно представени в полицията.
Параграф 6 от препоръката
15. В параграф 6 препоръката посочва специално някои актове, които следва да се разглеждат в правото като форми на дискриминация. На теория прилагането на общите правни принципи и дефиницията за дискриминацията би трябвало да позволят обхващането на такива актове. Същевременно, практиката показва, че тези актове често остават незабелязани или биват изключени от обхвата на приложение на закона. Ето защо с оглед на ефективността, в закона може да бъде полезно да се предвиди изрично, че тези актове се разглеждат като форми на дискриминация.
16. Измежду деянията, които Препоръката споменава конкретно като форми на дискриминация, следните изискват кратко обяснение:
· Сегрегация е деяние, чрез което лице (физическо или юридическо) отделя други лица на едно от изброените основания без обективни и разумни оправдания за това, в съответствие с предложената дефиниция за дискриминацията. Като резултат от това, ако дадено лице се отдели доброволно от други лица на едно от изброените основания, това не представлява сегрегация.
· Дискриминация по асоциация
 е налице, когато дадено лице е дискриминирано на базата на неговите или нейните връзки или контакти с едно или повече лица, белязани с един от изброените признаци. Такъв би бил случаят, например, при отказ да се назначи на работа лице, защото той/ тя е женен/ омъжена за лице, принадлежащо към определена етническа група.
· Оповестеното намерение за дискриминиране следва да се разглежда като дискриминация дори и при липса на конкретна жертва. Така например, обява за работа, в която се посочва, че роми/ цигани трябва да се въздържат от кандидатстване, ще попадне под обхвата на закона, дори и ако нито един ром/ циганин не е подал кандидатурата си.
Параграф 7 от препоръката
17. В съответствие с параграф 7 от препоръката забраната на дискриминацията следва да се прилага във всички области. В областта на заетостта, забраната на дискриминацията следва да обхваща достъпа до работа, упражняването на професия и работа за своя сметка, както и условията на труд, възнагражденията, повишенията и уволненията.
18. Във връзка с членството в професионални организации, забраната на дискриминацията следва да обхваща членството в организация на работници или на работодатели, или във всяка организация, чиито членове упражняват конкретна професия; ангажирането в такива организации; и привилегиите, осигурявани от такива организации.
19. Във връзка с образованието, забраната на дискриминацията следва да обхваща предучилищното, началното, средното и висшето образование, както държавно, така и частно. Освен това достъпът до образование не трябва да зависи от имиграционния статус на децата или на техните родители.
20. Във връзка с обучението, забраната на дискриминацията следва да обхваща първоначалното и продължаващо професионално обучение, всички типове и всички нива на професионална ориентация, професионалното усъвършенстване и преквалифициране, включително придобиването на практически трудов опит.
21. Във връзка с жилищното настаняване, дискриминацията следва да бъде забранена по-конкретно във връзка с достъпа до жилище, условията на живот и прекратяването на договорите за наем.
22. Във връзка със здравеопазването, дискриминацията следва да бъде забранена по-конкретно във връзка с достъпа до здравни услуги и лечение, както и с начините, по които се предоставят здравни услуги и се лекуват пациентите.
23. Във връзка със социалната закрила, забраната на дискриминацията следва да обхваща общественото осигуряване, социалните придобивки, социалните помощи (жилищна помощ, помощи за подрастващи и пр.), както и начина, по който са третирани лицата, които се ползват от социална закрила.
24. Във връзка със стоките и услугите, предназначени за обществено ползване, и обществените места, дискриминацията следва да бъде забранена, например, при купуване на стоки в магазин, при кандидатстване за заем от банка, както и при достъпа до дискотеки, кафенета или ресторанти. Забраната на дискриминацията трябва да е насочена не само срещу онези лица, които предоставят стоки и услуги на други лица, но също и срещу лицата, получаващи стоки и услуги от други лица, какъвто би бил случаят с компания, която подбира доставчиците на дадена стока или услуга на някое от изброените основния.
25. Във връзка с упражняването на икономическа дейност, тази област обхваща законите за конкуренцията, взаимоотношенията между предприятията и взаимоотношенията между предприятията и държавата.
26. Областта на общественото обслужване включва дейностите на полицията и на други длъжностни лица, отговорни за спазване на правния ред, на граничните служители, на военните и на служителите в затворите.
Параграф 8 от препоръката
27.
В съответствие с параграф 8 от препоръката законът трябва да задължат държавните органи да насърчават равенството и да предотвратяват дискриминацията при изпълнението на техните функции. Задълженията, които се възлагат на такива органи, трябва да бъдат формулирани по възможно най-ясен начин в закона. За тази цел държавните органи могат да бъдат задължени да създават и прилагат “програми за равенство”, изготвяни със съдействието на националния специализиран орган, за който става дума в параграф 24 от препоръката. Законът следва да предвижда редовно оценяване на програмите за равенство, мониторинг на техните резултати, а също и ефективни механизми за прилагане и възможност за налагане на изпълнението на тези програми, по-конкретно чрез националния специализиран орган. Една програма за равенство би могла например да включва назначаването на лице за контакти, което да се занимава с проблемите на расова дискриминация и тормоз, или организиране на обучение за служителите по въпросите на дискриминацията. Що се отнася до задължението за насърчаване на равенството и предотвратяване на дискриминацията, препоръката обхваща само държавните органи; все пак би било желателно частният сектор също да бъде поставен под подобно задължение.
Параграф 10 от препоръката
28.
В съответствие с параграф 10 от препоръката при неотложни случаи жертвите на дискриминация трябва да имат достъп до бързи процедури, водещи до временни съдебни решения. Тези процедури са важни в случаите, в които незабавните последици от предполагаемия дискриминационен акт са особено сериозни или дори непоправими. Така например жертвите на дискриминационно изваждане от жилище трябва да могат да суспендират тази мярка посредством временно съдебно решение до окончателната присъда по случая.
Параграф 11 от препоръката
29.
Като се имат предвид трудностите, които срещат тъжителите при събиране на необходимите доказателства в случаи на дискриминация, законът трябва да улеснява доказването на дискриминацията. Поради тази причина, в съответствие с параграф 11 от препоръката, законът следва да предвиди споделяне на доказателствената тежест при такива случаи. Споделената доказателствена тежест означава, че тъжителят трябва да установи факти, позволяващи да се презюмира наличие на дискриминация, след което доказателствената тежест се прехвърля на ответника, който трябва да докаже, че не е имало дискриминация. Така в случай на предполагаема пряка расова дискриминация ответникът трябва да докаже, че различното третиране е имало обективни и разумни основания. Така например, ако на деца от ромски/ цигански произход е бил отказан достъп до плувен басейн, за тъжителя ще бъде достатъчно да докаже, че на тези деца е бил отказан достъп, какъвто е бил разрешен на други деца, които не са от ромски/цигански произход. Оттук нататък ответникът ще трябва да докаже, че този отказ на достъп се е базирал на обективни и разумни основания, като например на факта, че въпросните деца не са имали плувни шапки, каквито се изискват за посещаване на плувния басейн. Същият принцип следва да се прилага и към предполагаеми случаи на косвена расова дискриминация.
30.
Що се отнася до правомощието за събиране на необходимите доказателства и сведения, съдилищата трябва да могат да се ползват от всички адекватни правомощия в това отношение. Такива правомощия трябва също така да бъдат дадени на всеки специализиран орган, компетентен да взема решение по индивидуална жалба за дискриминация (виж параграф 55 от настоящия Обяснителен меморандум).
Параграф 12 от препоръката
31. Параграф 12 от препоръката постановява, че законът трябва да предвижда ефективни, пропорционални и разубеждаващи санкции за случаите на дискриминация. Освен заплащането на компенсации за материални и морални щети, тези санкции трябва да включват и мерки като възстановяване на нарушени права. Така например, законът трябва да дава право на съда да постанови възстановяване във фирма или в жилище, при условие, че са спазени правата на трети страни. В случай на дискриминационен отказ за наемане на лице, в закона следва да се предвижда възможността, в зависимост от обстоятелствата, съдът да може да нареди на работодателя да предложи работа на дискриминираното лице.
32. В случай на дискриминация от частно училище, законът следва да предвижда възможност за отнемане на дадената на училището акредитация или за непризнаване на издадените от него дипломи. В случай на дискриминация от обществено заведение, законът трябва да предвижда възможност за отнемане на лиценза и затваряне на заведението. Така например, в случай на дискриминация от дискотека, трябва да бъде възможно да й се отнеме лицензът за продажба на алкохол.
33. Непаричните форми на обезщетение, като например, публикуването на целия текст или на откъси от съдебно решение, могат да играят важна роля при раздаването на правосъдие в случаи на дискриминация.
34. Законът трябва да предвижда възможност за налагане на програма с позитивни мерки спрямо дискриминиращия. Това е важно средство за насърчаване на дългосрочни промени в дадена организация. Така например, дискриминиращият би могъл да бъде задължен да организира за своите служители конкретни програми за обучение, насочени към борба с расизма и расовата дискриминация. Националният специализиран орган трябва да участва в изработването и в надзора над такива програми.
Параграф 15 от препоръката
35.
В съответствие с параграф 15 от препоръката, законът трябва да предвижда забрана на тормоз, свързан с някое от изброените основния. Тормозът се изразява в поведение, свързано с някое от изброените основания, което има за цел или за резултат да накърни достойнството на лицето и да създаде заплашително, враждебно, опозоряващо, унизително или оскърбително обкръжение. Доколкото това е възможно, закрилата срещу тормоз, свързан с някое от изброените основния, трябва да е насочена не само срещу поведението на извършителя на тормоза, но също така и към това на други лица. Така например, трябва да бъде възможно работодателят да бъде държан отговорен, там, където това е приложимо, за тормоз от страна на колеги, на други служители или на трети лица (като например клиенти и доставчици).
Параграф 16 от препоръката
36.
Параграф 16 от препоръката постановява, че законът трябва да предвижда задължение за прекратяване на държавното финансиране за организации, насърчаващи расизма. Така например, трябва да се отказва държавно финансиране за предизборните кампании на подобни партии.
Параграф 17 от препоръката
37.
Параграф 17 от препоръката постановява, че законът трябва да предвижда възможност за разпускане на организации, насърчаващи расизма. Във всички случаи разпускането на такива организации може да следва единствено от решение на съда. Въпросът за разпускането на такива организации е разгледан също така в Раздел ІV – Наказателно право (виж параграфи 43 и 49 от настоящия Обяснителен меморандум).
IV. 
Наказателно право
Параграф 18 от препоръката
38. Препоръката ограничава обхвата на някои престъпни актове, изложени в параграф 18, с условието те да са извършени “публично”. В действителност практиката показва, че в някои случаи поведението на расизъм не се преследва, тъй като не се смята за притежаващо публично естество. Поради това държавите членки трябва да осигурят спазването на условието за “публично” извършване да не бъде много трудно. Така например това условие следва да се смята за изпълнено в случаите на изказвания, произнесени по време на събрания на неонацистки организации, или на изказвания, разменени в дискусионни форуми в Интернет.
39. Някои от престъпленията, изложени в параграф 18 от препоръката, засягат поведение, насочено към “съвкупност от лица”. Практиката показва, че правните норми, насочени към санкционирането на поведението на расизъм, често не обхващат подобно поведение, освен ако то не е насочено срещу конкретно лице или група от лица. В резултат на това често тези норми не обхващат изразите, насочени към по-големи съвкупности от лица, като например към лица, търсещи убежище, или изобщо към чужденци. Поради тази причина в параграф 18 а), б), в) и г) от препоръката се говори не за “група”, а за “съвкупност” от лица.
40. Терминът “клевета”, който е използван в параграф 18 б), следва да се разбира в широк смисъл, като включващ по-конкретно злословие и оклеветяване.
41. Параграф 18 д) от препоръката визира престъплението геноцид, престъпленията срещу човечеството и военните престъпления. Престъплението геноцид следва да се разбира така, както е дефинирано в Член ІІ от Конвенцията за преследване и наказване на престъплението геноцид, и в член 6 от Устава на Международния наказателен съд (виж параграф 45 от настоящия Обяснителен меморандум). Престъпленията срещу човечеството и военните престъпления следва да се разбират така, както са дефинирани в Членове 7 и 8 от Устава на Международния наказателен съд.
42. Параграф 18 е) от препоръката визира разпространението, раздаването, производството или съхранението на писмени, изобразителни или други материали, съдържащи прояви на расизъм. Тези понятия включват и разпространението на такива материали чрез Интернет. Подобни материали включват музикални носители като плочи, аудиокасети и компактни дискове, компютърни принадлежности (напр. дискети, софтуер), видеокасети, DVD и игри.
43. Параграф 18 ж) от препоръката предвижда инкриминиране на някои актове, свързани с групи, подкрепящи расизма. Понятието за група включва по-конкретно на практика групи, организации, сдружения и политически партии. Препоръката предвижда да бъде забранено създаването на група, подкрепяща расизма. Тази забрана включва също така поддържането или възстановяването на вече забранена група. Въпросът за разпускане на група, подкрепяща расизма, е разгледан също така в Раздел ІІІ – Гражданско и административно право (виж параграф 37 от настоящия Обяснителен меморандум), а също и по-долу (виж параграф 49 от настоящия Обяснителен меморандум). Освен това понятието за “подкрепа” включва такива актове, като осигуряване на финансиране за групата, задоволяване на други материални нужди, представяне или получаване на документи.
44. В параграф 18 з) от препоръката се казва, че правото трябва да наказва расовата дискриминация при упражняване на обществена служба или професия. По този въпрос дефинициите, съдържащи се в параграфи 1 б) и в) и 5 от препоръката, се прилагат mutatis mutandis (с внасяне на необходимите изменения). Расовата дискриминация при упражняване на обществена служба или професия включва по-конкретно дискриминационен отказ на услуга, предназначена за обществено ползване, като например, дискриминационен отказ от страна на болница да окаже здравни услуги на дадено лице, или дискриминационен отказ за продажба на стока, отпускане на банков заем или даване на достъп до дискотека, кафене или ресторант.
Параграф 19 от препоръката
45.
Параграф 19 от препоръката предвижда, че законът трябва да наказва геноцида. За тази цел престъплението “геноцид” следва да бъде разбирано така, както е дефинирано в Член ІІ от Конвенцията за преследване и наказване на престъплението геноцид, и в член 6 от Устава на Международния наказателен съд, а именно, като “всяко едно от следните актове, извършени с цел да се унищожи, отчасти или изцяло, една национална, етническа, расова или религиозна група като такава; убиване на членове на групата; причиняване на сериозни телесни или душевни повреди на членовете на групата; умишлено налагане на групата на условия за живот, целящи физическото й унищожаване изцяло или отчасти; мерки за предотвратяване раждаемостта на групата; насилствено предаване на деца от групата на друга група.” Препоръката визира само наказването на геноцида, а не и на военни престъпления и престъпления срещу човечеството, тъй като последните не са непременно от расистко естество. Същевременно, ако те притежават такова естество, следва да бъдат приложени отегчаващите вината обстоятелства, предвидени в параграф 21 от препоръката.
Параграф 20 от препоръката
46.
Параграф 20 от препоръката предвижда подстрекаването, подпомагането, подбудителството или опитът за извършване на всяко от наказателните престъпления, обхванати в параграфи 18 и 19, да бъдат наказуеми. Тази препоръка се прилага само за тези престъпления, при които са възможни подстрекаване, подпомагане, подбудителство или опит за извършване.
Параграф 21 от препоръката
47.
В съответствие с параграф 21 от препоръката, мотивацията на извършителя на престъпления основана на расизъм, различна от обхванатите в параграфи 18 и 19, трябва да представлява отегчаващо вината обстоятелство. Освен това законът може да наказва и общите престъпления, които обаче имат мотивация основана на расизъм, като специални престъпления.
Параграф 22 от препоръката
48.
В съответствие с параграф 22 от препоръката, законът трябва да предвижда наказателна отговорност за юридически лица. Тази отговорност трябва да бъде ангажирана, когато престъплението е извършено за сметка на юридическото лице от всякакви други лица, по-конкретно действащи като орган на юридическото лице (например, председател или директор) или като негов представител. Наказателната отговорност на юридическо лице не изключва наказателната отговорност на физическите лица. Държавните органи могат да бъдат изключени от наказателната отговорност като юридически лица.
Параграф 23 от препоръката
49.
В съответствие с параграф 23 от препоръката, законът трябва да предвижда допълнителни или алтернативни санкции. Като примери за такива санкции могат да се посочат общественополезен труд, участие в обучение, лишаване от някои граждански или политически права (например, право на упражняване на някои професии или функции; право на глас или избираемост) или публикуване на пълния текст или на части от присъда. По отношение на юридическите лица, списъкът на възможните санкции може да включва, освен глоби, също и: отказване или спиране на държавни привилегии или помощи, лишаване от право на упражняване на търговска дейност, поставяне под съдебен надзор, затваряне на заведението, в което е било извършено престъплението, конфискуване на материалите, използвани за извършване на престъплението, както и разпускане на юридическото лице (по последния пункт виж параграфи 37 и 43 от настоящия Обяснителен меморандум).
    V.   Общи разпоредби
Параграф 24 от препоръката
50. В съответствие с параграф 24 от препоръката, законът трябва да предвижда образуване на независим специализиран орган за борба с расизма и расовата дискриминация на национално равнище. Основните принципи във връзка с устава на такъв орган, формите, които той може да приеме,неговите функции, отговорности, администрация, функциониране и начин на действие, са изложени в Обща политическа препоръка № 2 на ЕКРН относно специализираните органи за борба с расизма, ксенофобията, антисемитизма и нетолерантността на национално равнище.
51. Функциите, отредени на този орган, трябва да са предвидени от закона. Препоръката изброява известен брой подобни функции. Оказването на помощ на жертви включва предоставяне на общи съвети на жертвите и на юридическа помощ, включително представляване в съдебни процедури. То обхваща също така помощ в търсенето на приятелско споразумение по жалбите.
52. Що се отнася до правомощията за разследване, за да може един национален специализиран орган да осъществява ефикасни разследвания, от първостепенна важност е законът да е предвидил необходимите правомощия за него, подчинени на процедурните норми в националния правен ред. В рамките на дадено разследване това включва правомощия като: да се изисква представянето на документи и на други елементи за преглед и проучване; да се изземват документи и други елементи, за да бъдат направени копия или извлечения от тях; а също, да се провеждат разпити на лица. Националният специализиран орган трябва също така да бъде оправомощен да завежда дела пред съда и да участва в съдебни производства като експерт.
53. Функциите на националния специализиран орган трябва също така да включват мониторинг на закона срещу расизма и расовата дискриминация и контрол за съответствието на закона с принципите на равенство. С оглед на това националният специализиран орган трябва да може да формулира препоръки към изпълнителните и законодателните власти за начина, по който съответните закони, наредби или практики биха могли да бъдат усъвършенствани.
54. Що се отнася до повишаването на общественото съзнание по проблемите на расизма и расовата дискриминация и насърчаването на политики и практики за осигуряване на еднакво третиране, националният специализиран орган би могъл да провежда кампании в сътрудничество с гражданското общество; да обучава ключови групи; да изработва кодекси на поведения; и да подкрепя и насърчава организации, работещи в областта на борбата с расизма и расовата дискриминация.
55. В допълнение към тези функции, на националния специализиран орган могат да бъдат поверени и други отговорности. Освен това друг орган също може да бъде натоварен с решаването на жалби чрез правно задължаващи решения, в предвидените от закона рамки.
Параграф 25 от препоръката
56.
В своя параграф 25 препоръката предвижда да бъде дадена възможност на организации като сдружения, профсъюзи и други юридически личности, които имат законен интерес, да могат да внасят искове в съда. Тази разпоредба е важна например в случаите, когато жертвата се страхува от отмъщение. Освен това възможността за такива организации да завеждат дело за расова дискриминация, дори и без да се позовават на конкретна жертва, е от основно значение за разглеждането на случаи на дискриминация, в които е трудно да се идентифицира подобна жертва, или за случаи, които засягат неопределен брой жертви.
Параграф 27 от препоръката
57.
В съответствие с параграф 27 от препоръката, законът трябва да предвижда закрила срещу всякакви ответни мерки за отмъщение. Такава закрила трябва да бъде осигурявана не само за лицето, което е започнало процедура или е внесло жалба, но също така трябва да бъде разширена и до лицата, които осигуряват доказателства, сведения или друг вид съдействие във връзка със съдебната процедура или с жалбата. Такава закрила е жизненоважна за насърчаване на жертвите на расови закононарушения и дискриминация да представят жалбите си пред властите, а също и за насърчаване на свидетелите да дават показания. За да бъдат ефективни, правните норми за закрила срещу мерки за отмъщение трябва да предвиждат подходяща и ясна санкция. Това може да включва възможността посредством съдебно разпореждане да бъдат спрени мерките за отмъщение и/или жертвите на подобни актове да бъдат обезщетени.
Обща политическа
препоръка № 8 на ЕКРН:
Борба с расизма, водейки борба с тероризма 
Приета на 17 март 2004 г.
Европейската комисия срещу расизма и нетолерантността:
Като взе предвид Европейската конвенция за правата на човека и в частност нейния член 14;
Като взе предвид Протокол № 12 към Европейската Конвенция за правата на човека;
Като взе предвид Международен пакт за граждански и политически права и в частност членовете му 2, 4 (1), 20 (2) и 26;
Като взе предвид Конвенцията относно статута на бежанците и Протокола, отнасящ се до статута на бежанците;
Като взе предвид Насоките на Комитета на министрите на Съвета на Европа за правата на човека и борбата срещу тероризма;
Като се позовава на Декларацията, приета от ЕКРН на нейната 26-та пленарна среща (Страсбург, 11-14 декември 2001 г.);
Като се позовава на Обща политическа препоръка № 7 на ЕКРН за националното законодателство за борба с расизма и расовата дискриминация и Обща политическа препоръка № 5 на ЕКРН за борбата с нетолерантността и дискриминацията спрямо мюсюлманите;
Като се позовава на Конвенцията за киберпрестъпността и допълнителния й Протокол относно инкриминирането на деянията от расистко и ксенофобско естество, извършени чрез компютърни системи, както и Обща политическа препоръка № 6 на ЕКРН за борбата срещу разпространението на расистки, ксенофобски и антисемитски материали чрез Интернет;
Като се позовава на Европейската конвенция за борба с тероризма, Протокола, изменящ Европейската конвенция за борба с тероризма, и другите международни инструменти срещу тероризма, особено тези, приети в рамките на Организацията на обединените нации;
Като заклеймява твърдо тероризма, който е крайна форма на нетолерантност;
Като подчертава, че тероризмът е несъвместим с и заплашва ценностите свобода, демокрация, справедливост, върховенство на закона и правата на човека, в частност правото на живот;
Като счита, че следователно е задължение на държавата да се бори срещу тероризма;
Като подчертава, че отговорът на заплахата от тероризма не трябва сам по себе си да накърнява самите ценности свобода, демокрация, справедливост, върховенство на закона, правата на човека и хуманитарното право, които се стреми да защитава, нито по никакъв начин да отслабва защитата и поощряването на тези ценности;
Като подчертава в частност, че борбата срещу тероризма не трябва да става претекст, под който се позволява да процъфтяват расизмът, расовата дискриминация и нетолерантността;
Като подчертава в това отношение отговорността на държавата не само да се въздържа от действия, пряко и косвено способстващи расизма, расовата дискриминация и нетолерантността, но също така да гарантира твърда реакция на публичните институции, включително и превантивни, и репресивни мерки, спрямо случаите, когато расизмът, расовата дискриминация и нетолерантността са резултат от действията на лица или организации;
Като отбелязва, че борбата срещу тероризма, водена от държавите-членки на Съвета на Европа, от събитията на 11 септември 2001 г., в някои случаи е имала за резултат приемането на пряко или косвено дискриминационно законодателство, особено на основание на националност, национален или етнически произход и религия и, по-често, дискриминационни практики от държавните органи;
Като отбелязва, че терористичните актове и, в някои случаи, борбата срещу тероризма също така са имали за резултат повишени равнища на расистки предразсъдъци и расова дискриминация от лица и организации;
Като подчертава в този контекст особената отговорност на политическите партии, неформалните ръководители и медиите да не прибягват до расистки или расово дискриминационни дейности или изяви;
Като отбелязва, че в резултат на борбата срещу тероризма, водена от събитията на 11 септември 2001 г., някои групи лица, особено араби, евреи, мюсюлмани, някои искащи убежище, бежанци и имигранти, някои видими малцинства и лица, възприемани като спадащи към такива групи, са станали особено уязвими на расизъм и/или на расова дискриминация в много области на обществения живот, включително образование, заетост, предоставяне на жилища, достъп до стоки и услуги, достъп до публични места и свобода на придвижване;
Като отбелязва растящите трудности, с които се сблъскват искащите убежище при достъпа до процедурите по предоставяне на убежище на държавите-членки на Съвета на Европа, и прогресивното намаляване на защитата на бежанците в резултат на рестриктивни юридически мерки и практики, свързани с борбата срещу тероризма;
Като подчертава отговорността на държавите-членки на Съвета на Европа, да гарантират, че борбата срещу тероризма няма отрицателно въздействие върху която и да е малцинствена група;
Като се позовават на спешната нужда държавите да подкрепят интеграцията на различните им групи от населението като взаимен процес, който може да спомогне за предотвратяване на расистката или расово дискриминационна реакция на обществото на климата, генериран от борбата срещу тероризма;
Убедени, че диалогът, включително за културата и религията, между различните сегменти на обществото, както и обучението по многообразие допринасят за борбата с расизма, водейки борба с тероризма;
Убедени, че пълното спазване на правата на човека, включително правото да бъдеш свободен от расизъм и расова дискриминация, могат да предотврати ситуации, в които тероризмът може да спечели почва;
препоръчва на правителствата на държавите членки;
· да предприемат всички подходящи мерки, особено чрез международно сътрудничество, за борба срещу тероризма като крайна форма на нетолерантност в пълно съответствие с международното право за правата на човека и да подкрепят жертвите на тероризма и да проявят солидарност към държавите, които са мишени на тероризма;
· да преразгледат законодателството и разпоредбите, прието във връзка с борбата срещу тероризма, за да се гарантира, че те не дискриминират пряко или косвено лица или групи от лица, особено на основание на „раса”, цвят, език, религия, националност или национален или етнически произход, и да отменят което и да е такова дискриминационно законодателството;
· да се въздържат от приемането на ново законодателство и разпоредби във връзка с борбата срещу тероризма, които дискриминират пряко или косвено лица или групи от лица, особено на основание на „раса”, цвят, език, религия, националност или национален или етнически произход;
· да гарантират, че законодателството и разпоредбите, включително законодателството и разпоредбите, прието във връзка с борбата срещу тероризма, се прилагат на национално и местно равнище по начин, който не дискриминира лица или групи от лица, особено на основание на действителна или предполагаема „раса”, цвят, език, религия, националност, национален или етнически произход;
· да обръщат специално внимание на гарантирането по недискриминационен начин на свободите на сдружаване, изразяване, религия и придвижване и на гарантирането, че от законодателството, разпоредбите или приложението му, не произтича  дискриминация, особено уреждащите следните области:
· проверки, извършвани от правоприлагащи служители в рамките на страните и от персонала за граничен контрол
· административно и досъдебно задържане
· условия на задържане
· справедлив процес, наказателна процедура
· защита на личните данни
· защита на личния и семейния живот
· експулсиране, екстрадиране, депортиране и принцип за отказ от принудително репатриране
· издаване на визи
· разрешения за пребиваване и работа и събиране на семейства
· придобиване и отнемане на гражданство;
· да гарантират, че националното им законодателство изрично включва правото да не бъдеш подлаган на расова дискриминация сред правата, за които не може да бъде направена частична отмяна, дори при извънредно положение;
· да гарантират, че правото на искане на убежище и принципът за отказ от принудително репатриране се спазват изцяло във всички случаи и без дискриминация, особено на основата на страна на произход;
· да обръщат специално внимание в това отношение на нуждата от гарантиране на достъп до процедурата по предоставяне на убежище и справедлив механизъм за разглеждането на молбите, който защитава основните процедурни права; 
· да гарантират, че е в сила подходящо национално законодателство за борба с расизма и расовата дискриминация и че то се прилага ефективно, особено в областите образование, заетост, предоставяне на жилища, достъп до стоки и услуги, достъп до публични места и свобода на придвижване;
· да гарантират, че е в сила подходящо национално законодателство за борба с расово мотивираните престъпления, расистките изяви и расистките организации и че то се прилага ефективно;
· да почерпят вдъхновение от Обща политическа препоръка № 7 на ЕКРН за националното законодателство за борба с расизма и расовата дискриминация в контекста на гарантиране, че законодателството в гореспоменатите области е адекватно ;
· да гарантират, че съответното национално законодателство се отнася и за расистките престъпления, извършени чрез Интернет, и да преследва отговорните за тези видове престъпления;
· да гарантират съществуването и функционирането на независим специализиран орган за борба с расизма и расовата дискриминация, компетентен, между другото, в подпомагането на жертвите при подаването на оплаквания за расизъм и расова дискриминация, които може да възникнат в резултат на борбата срещу тероризма;
· да насърчават дебата в дейността на медиите за образа, който предават за малцинствените групи във връзка с борбата срещу тероризма, и за особената отговорност на дейностите на медиите в тази връзка за избягване на запазването на предразсъдъците и разпространението на тенденциозна информация;
· да подкрепят положителната роля, която могат да играят медиите при насърчаването на взаимното уважение и противодействието на расистките стереотипи и предразсъдъци;
· да насърчават интеграцията на различните им групи от населението като взаимен процес и да гарантират равни права и възможности за всички лица;
· да въведат в училищните програми на всички равнища обучение по многообразие и за нуждата от борба с нетолерантността, расистките стереотипи и предразсъдъци и да повишават информираността на държавните служители и широката общественост по тези теми;
· да подкрепят диалога и да насърчават съвместните дейности, включително за култура и религия, между различните сегменти на обществото на местно и национално равнище за противодействие на расистките стереотипи и предразсъдъци.
Обща политическа
препоръка № 9 на ЕКРН:
Борба срещу антисемитизма
Приета на 25 юни 2004 г. 
Европейската комисия срещу расизма и нетолерантността:

Като взе предвид член 14 на Европейската конвенция за защита правата на човека и основните свободи;
Като взе предвид Протокол № 12 към Европейската конвенция за защита правата на човека и основните свободи, включваща обща клауза, забраняваща дискриминацията;
Като взе предвид прецедентното право на Европейския съд за правата на човека и напомня, че Съдът се придържа към мнението, че оспорването на съществуване на престъпления срещу човечеството, извършени при националсоциалистическия режим, е една от най-тежките форми на расово оклеветяване и на подстрекателство към омраза спрямо евреите и че отричането на тези престъпления срещу човечеството и оправдаването на про-нацистката политика не могат да се ползват от защитата, предоставена по член 10 на Европейската конвенция за защита правата на човека и основните свободи;
Като взе предвид Допълнителния протокол към Конвенцията за киберпрестъпленията относно криминализацията на актове от расистки или ксенофобски характер, извършени посредством компютърни системи;

Като се позовава на Обща политическа препоръка № 1 на ЕКРН за борба с расизма, ксенофобията, антисемитизма и нетолерантността и Обща политическа препоръка на ЕКРН № 2 относно специализираните органи за борба с расизма, ксенофобията, антисемитизма и нетолерантността на национално ниво;
Като освен това напомня за Обща политическа препоръка на ЕКРН № 7 относно националното законодателство за борба с расизма и расовата дискриминация, съдържащо ключовите елементи на подходящи правни мерки за ефективна борба срещу расизма и расовата дискриминация,;
Като има предвид Декларацията за загриженост и намерения относно “Антисемитизмът в Европа днес”, приета на 27 март 2000 г. от участниците в Страсбургската “Консултация по антисемитизъм в Европа днес”, свикана от Генералния секретар на Съвета на Европа;
Като взе предвид Препоръка (2001) 15 на Комитета на министрите към държавите-членки относно обучението по история в Европа на 21-ви век, която бе утвърдена от министрите на образованието на семинара на министрите, проведен в Страсбург през октомври 2002 г.;

Като се позовава на принципите, съдържащи се в Хартата на европейските политически партии за нерасистко общество;

Като отбелязва заключенията на Конференциите на Организацията за сигурност и сътрудничество в Европа (ОССЕ) относно антисемитизма, проведени във Виена на 19-20 юни 2003 г. и в Берлин на 28-29 април 2004 г.;

Като се позовава на работата на Европейския съюз в борбата срещу расизма и дискриминацията и като отбелязва заключенията на семинара за “Европа срещу антисемитизма, за единство в многообразието”, организиран в Брюксел на 19 февруари 2004 г.;
Като се позовава на това, че наследството на европейската история ни задължава да помним миналото, оставайки бдителни и противопоставяйки се активно на всякакви прояви на расизъм, ксенофобия, антисемитизъм и нетолерантност;
Като отдава почит на паметта на жертвите на системно преследване и изтребление на евреите при Холокоста, а така също и на другите жертви на политики на расистко преследване и изтребление през време на Втората световна война;
Като отдава почит на еврейските жертви на убийства и системно преследване при тоталитарните режими след Втората световна война, а така също и на други жертви на тези политики;

Като подчертава в това отношение, че Съветът на Европа бе основан, точно за да защитава и насърчава общи и истински ценности – по-специално за защита и насърчаване на правата на човека – около които Европа бе изградена наново след ужасите на Втората световна война;
Като се позовава на това, че борбата с расизма, ксенофобията, антисемитизма и нетолерантността се корени във и формира част от защитата и насърчаването на  правата на човека;

Като е дълбоко убедена, че борбата с антисемитизма, редом с факта, че изисква да се отчетат нейните особености, е неразделен и действителен компонент в борбата срещу расизма;

Като подчертава, че антисемитизмът се задържа в продължение на векове в цяла Европа;
Като наблюдава сегашното увеличение на антисемитизъм в много европейски страни, и като подчертава, че това увеличение се характеризира и с нови прояви на антисемитизъм;

Като отбелязва, че тези прояви често пъти следваха отблизо съвременното развитие на света, като например ситуацията в Средния Изток;

Като подчертава, че тези прояви не са изключително актове на маргинални или радикални групи, а са често пъти масови явления, включително в училищата, които все повече се възприемат като обичайни инциденти;

Като наблюдава честото използване на символи от нацистката ера и позоваването на Холокоста в сегашните прояви на антисемитизма;
Като подчертава, че тези прояви възникват в различни социални групи и в различни сектори на обществото;

Като наблюдава, че жертвите на расизъм и изключване в някои европейски общества, стават самите те понякога извършители на антисемитизъм;

Като отбелязва, че в редица страни антисемитизмът, включително в новите му форми, продължава да се насърчава, открито или закодирано, от някои политически партии и ръководители, включително не само екстремистки партии, но така също и определени основни партии;

Като вярва, че адекватна реакция на тези явления може да се развие само със съгласуваните усилия на всички съответни действащи лица в европейските общества, включително представители на различни общности, религиозни ръководители, организации на гражданското общество и други ключови институции;

Като подчертава, че усилията за противопоставяне на антисемитизма следва да включват абсолютно изпълнение на правните разпоредби срещу расизма и расовата дискриминация по отношение на всички извършители и в полза на всички жертви, поставяйки специално ударение върху разпоредбите срещу подстрекателство към расово насилие, омраза и дискриминация;

Като е убедена освен това, че тези усилия следва да включват и насърчаване на диалога и сътрудничеството между различните сегменти на обществото на местно и национално ниво, включително диалога и сътрудничеството между различните културни, етнически и религиозни общности;

Като решително подчертава ролята на образованието за насърчаване на толерантност и съблюдаване на правата на човека, и с това срещу антисемитизма;

Препоръчва на правителствата на държавите-членки:

· да определят висок приоритет за борбата срещу антисемитизма, предприемайки всички необходими мерки за борба с всички негови прояви, независимо от техния произход;

· да гарантират, че действията, насочени към противодействие на антисемитизма са последователни, отчитайки надлежното им място сред действията, насочени към противодействие на расизма;

· да гарантират, че борбата срещу антисемитизма се извършва на всички административни нива (национално, регионално, местно) и улеснява участието на широк спектър от действащи лица от различни сектори на обществото (политически, правни, икономически, социални, религиозни, образователни) в тези усилия;

· да приемат законодателство, насочено към борбата с антисемитизма, отчитайки предложенията на ЕКРН в нейната Обща политическа препоръка № 7 относно националното законодателство за борба с расизма и расовата дискриминация;
· да гарантират, че законът предвижда това, че за всички криминални престъпления, расистката мотивация съставлява утежняващо обстоятелство, и че тази мотивация включа антисемитска мотивация;

· да гарантират, че наказателното право в областта на борбата с расизма включва и антисемитизма и наказва следните антисемитски актове, когато са извършени преднамерено:

a.
публично подстрекателство към насилие, омраза или дискриминация срещу лице или група от лица на основание на тяхната еврейска идентичност или произход;

б.
публични оскърбления и оклеветяване на лице или група от лица на основание на тяхната действителна или предполагаема еврейска идентичност или произход;

в.
заплахи срещу лице или група от лица на основание на тяхната действителна или предполагаема еврейска идентичност или произход;

г.
публично изразяване, с антисемитска цел, на идеология, която недооценява или очерня група от лица на основание на тяхната еврейска идентичност или произход;

д.
публично отричане, тривиализация, оправдаване или прощаване на Холокоста;

е.
публично отричане, тривиализация, оправдаване или прощаване, с антисемитска цел, на престъпления на геноцид, престъпления срещу човечеството или военни престъпления, извършени срещу лица на основание на тяхната еврейска идентичност или произход;

ж.
публично разпространение или публична дистрибуция, или производство или съхранение, насочени към публично разпространение или публична дистрибуция, с антисемитска цел, на писмени, изобразителни или други материали, съдържащи прояви, обхванати от точки a), б), в), г), д), е) тук по-горе;
з. 
оскверняване и опошляване, с антисемитска цел, на еврейска собственост и паметници;
и.
създаване или ръководство на група, която насърчава антисемитизма; подкрепа за такава група (като например предоставяне на финансиране на групата, предвиждане на други материални нужди, създаване или получаване на документи); участие в нейните дейности с намерение да се съдейства за престъпленията, предмет на точки a), б), в), г), д), е), ж), з) тук по-горе;

- да гарантират, че наказателното законодателство включва антисемитски престъпления, извършени чрез Интернет, сателитна телевизия и други съвременни средства за информация и комуникация;

- да гарантират, че законът предвижда задължение за забрана на държавно финансиране на организации, които насърчават антисемитизма, включително на политически партии;

- да гарантират, че законът предвижда възможност за разпускане на организации, които насърчават антисемитизма;

- да предприемат подходящи мерки, за да гарантират, че законодателството, насочено към предотвратяване и санкциониране на антисемитизма, се изпълнява ефективно;

- да предложат целево обучение на лица, участващи на всички нива на системата за наказателно правосъдие – полиция, прокурори, съдии – с оглед да се повишат знанията за антисемитските престъпления и как тези актове могат да се преследват ефективно;
- да предприемат стъпки, за да поощрят жертвите на антисемитски актове да представят жалби за антисемитски актове, и да внедрят ефективна система за събиране на данни, за пълен мониторинг върху следващите стъпки след такива жалби;

- да създадат и подкрепят функционирането на независим специализиран орган в направлението, изложено в Обща политическа препоръка на ЕКРН № 2 относно специализираните органи за борба с расизма, ксенофобията, антисемитизма и нетолерантността на национално ниво, и да гарантират, че действията, извършени от този орган, обхващат всички форми на антисемитизма;
- да въведат антирасистко обучение в учебната програма на всички нива и по един комплексен начин, включително съдържание, което изгражда информираност относно антисемитизма, неговата разпространеност през вековете и значението на борбата с различните му прояви, като гарантират, че учителите имат необходимата подготовка;

- да насърчават изучаването на еврейската история, а така също и на положителния принос на евреи, еврейски общности и култура за европейските общества;

- да насърчават изучаването на Холокоста в училищата, както и на събитията, довели до него, и да гарантират, че учителите са адекватно подготвени, за да разглеждат този въпрос по такъв начин, по който децата също да размишляват за настоящите опасности и как да се предотврати повторението на това събитие;

- да насърчават изучаването и разследването на убийства и системно преследване на евреи и други лица при тоталитарните режими след Втората световна война;
- да гарантират при извършвате на антисемитски актове в училищна среда, че посредством целево обучение и материали училищните директори, учителите и другия персонал са адекватно подготвени да се справят ефективно с този проблем;
- да поощряват дебата в рамките на медийните професии за ролята им в борбата срещу антисемитизма, и за особената отговорност на медийните професионалисти да се стремят, в тази връзка, да докладват за всички световни събития по начин, който да избягва съхранение на предразсъдъците;
- да подкрепят позитивната роля, която медиите могат да играят за насърчаване на взаимното уважение и за противодействие на антисемитските стереотипи и предразсъдъци; да подкрепят и поощряват изследователски проекти и независим мониторинг върху проявите на антисемитизъм;
- да подкрепят дейностите на неправителствени организации, които играят важна роля в борбата срещу антисемитизма, да насърчават разбирането на многообразието и да развиват диалог и общи антирасистки действия между различните културни, етнически и религиозни общности;
- да предприемат необходимите мерки, за да гарантират, че свободата на религията е напълно гарантирана и че държавните институции предвиждат в ежедневната си практика разумно вмъкване на културни и други изисквания;
- да подкрепят диалога между различните религиозни общности на местно и национално ниво, за да противодействат на расистките стереотипи и предразсъдъци, включително с предоставяне на финансиране и учредяване на институционални форуми за диалог между различни вероизповедания;
- да гарантират, че религиозните ръководители на всички нива избягват подклаждане на антисемитизма, и да поощряват религиозните ръководители да поемат отговорност за ученията, разпространявани на ниво „широките маси”;
- да поощряват политически действащи лица и ръководители при формирането на мнения за приемане на твърда обществена позиция срещу антисемитизма, изказвайки се редовно срещу различните му прояви, включително срещу всичките му съвременни форми и да поясняват, че антисемитизмът няма да бъде толериран.

Обща политическа
препоръка № 10 на ЕКРН:
Борба с расизма и расовата дискриминация в и чрез  училищното образование
Приета на 15 декември 2006 г.
Европейската комисия срещу расизма и нетолерантността (ЕКРН):
Като взе предвид член 26 на Всеобщата декларация за правата на човека;
Като взе предвид Международната конвенция за ликвидиране на всички форми на расова дискриминация;

Като взе предвид Конвенцията на ООН за правата на детето;
Като взе предвид Конвенцията на ЮНЕСКО за борба срещу дискриминацията в областта на образованието;

Като взе предвид Европейската конвенция за защита на правата на човека и основните свободи , по-специално член 14 и член 2 от Протокол № 1 към нея;

Като взе предвид Протокол № 12 към Европейската конвенция за за защита на правата на човека и основните свободи, съдържаща обща клауза, забраняваща дискриминацията;

Като взе предвид Европейската социална харта (ревизирана) и по-специално член 17 от нея;

Като взе предвид Допълнителния протокол към Конвенцията за киберпрестъпленията, за криминализация на актове с расистки и ксенофобски характер, извършени посредством компютърни системи;

Като взе предвид Препоръка на Комитета на министрите № 4 (2000 г.) към държавите-членки за образованието на ромски/цигански деца в Европа;
Като взе предвид Препоръка на Комитета на министрите № 15 (2001 г.) към държавите-членки за обучението по история в Европа на 21-ви век;

Като взе предвид Препоръка на Комитета на министрите № 12 (2002 г.) към държавите-членки за образование за демократично гражданство;

Като взе предвид Препоръка 1093 (1989 г.) на Парламентарната асамблея за образованието на децата на мигранти;
Като взе предвид Препоръка 1346 (1997 г.) на Парламентарната асамблея за обучение по  права на човека ;

Като взе предвид Препоръка 1720 (2005 г.) на Парламентарната асамблея за образованието и религията;

Като отчита общите заключения, приети от Европейската конференция срещу расизма от 13 октомври 2000 г., по-специално заключенията за образованието и повишаване на информираността за борба с расизма, свързаните с него дискриминация и екстремизъм на субнационално, национално, регионално и международно ниво;

Като отчита Коментара за образованието по Рамковата конвенция за защита на националните малцинства, приета от Консултативния комитет по Рамковата конвенция;

Като се позовава на Обща политическа препоръка № 3 на ЕКРН за борба с расизма и нетолерантността срещу роми/ цигани; Обща политическа препоръка № 5 на ЕКРН за борба с нетолерантността и дискриминацията срещу мюсюлманите; Обща политическа препоръка № 9 на ЕКРН за борба срещу антисемитизма;

Като се позовава на Обща политическа препоръка № 7 на ЕКРН за националното законодателство за борба с расизма и расовата дискриминация;

Като се позовава на това, че мандатът на ЕКРН е за борба с расизма и расовата дискриминация, тоест за борба с насилието, дискриминацията и предразсъдъците, пред които са изправени лица или групи от лица на такива основания, като например раса, цвят на кожата, език, религия, националност или национален или етнически произход;
Като подчертава, че обхватът на тази препоръка се ограничава до предучилищно, начално и средно образование;
Като съзнава обаче, че във висшето образование борбата с расизма и расовата дискриминация е също така важна;
Като съзнава освен това, че неофициалното и не официалното образование могат да играят съществена роля в тази област;

Като съзнава, че организации на гражданското общество осъществяват ефективно образование по анти​дискриминация и програми за обучение по многообразие за младежите в училищната среда;

Като се позовава на това, че образованието е важен инструмент за борба с расизма и нетолерантността, и като съзнава все пак, че то е освен това област, в която могат да съществуват расизъм и расова дискриминация, с вредни последици за децата и обществото като цяло;

Като отхвърля всички форми на пряка и непряка дискриминация в достъпа до обучение;

Като се позовава на това, че националното законодателство за борба с расизма и расовата дискриминация следва да обхваща, редом с другите неща, и областта на образованието и че забраната на дискриминация следва да се прилага за всички държавни органи, а така също и за всички физически или юридически лица, както в обществения, така и в частния сектор;

Като се позовава на това, че училищното образование е право и че достъп до него следва да се предостави за всички деца, присъстващи на територията на държавите-членки, независимо от техния правен статут или този на техните родители, и независимо от законите за убежище, имиграция и придобиване на гражданство;

Като е убедена, че качественото образование включва и многообразието;

Като е убедена, че училищата трябва да признават и уважават многообразието;

Като порицава съществуването, понякога, на фактическа сегрегация в училищното образование, което се дължи на исторически или на външни фактори, като например жилищния проблем;
Като подчертава, че мерките за гарантиране на интеграцията на децата от малцинствени групи в училищната система трябва фактически да не довеждат до принудителна асимилация;

Като подчертава, че специалните мерки могат да подобрят достъпа на децата от малцинствени групи до училищно образование и до добро обучение;

Като се позовава на това, че обучението по права на човека, основано на принципите на равенство, недискриминация, толерантност и признаване на многообразието може по принцип да играе ключова роля в борбата срещу расизма и нетолерантността;

Като е убедена в необходимостта да се гарантира, че всички училища спазват задоволителни стандарти по отношение на обучението в тези области;

Като се позовава на значението на това да се гарантира, че училищните учебници и други учебни пособия не разпространяват предразсъдъци и стереотипи;

Като съзнава нарастващото значение на съвременната технология, включително на Интернет, в училищното образование и необходимостта това да бъде взето под внимание за въпросите, свързани с борбата срещу расизма и расовата дискриминация;

Като е убедена в необходимостта от задължително обучение по преподаване в мултикултурен контекст, което трябва да се осигури за всички образователни кадри;

Като е убедена в значението на първоначалното и продължаващо обучение за кадри в образованието по въпроси, отнасящи се за правата на човека и борбата с расовата дискриминация;

Като настоява, че на всички училищни органи трябва да се наложи задължението да насърчават равенството и че напредъкът в изпълнението на това задължение строго се наблюдава и контролира;

Препоръчва на правителствата на държавите-членки:

1. Да гарантират задължително, безплатно и качествено образование за всички, като за тази цел:
1. да предприемат, в сътрудничество с организации на гражданското общество, изследвания за положението на децата от малцинствени групи в училищната система, като формират статистика по отношение на техните: проценти на посещаемост и завършване; проценти на отпаднали; постигнати резултати и напредък;
2. да събират информацията, необходима за установяване на проблемите пред ученици от малцинствени групи в училищната среда, за да внедрят политики за решаване на тези проблеми;
3. да формулират, на национално и регионално ниво, в сътрудничество със съответните малцинствени групи, политики за насърчаване на посещаемостта и пълното участие на ученици от малцинствени групи, равноправно, в училищната система:
1) като гарантират, че училищата имат задължение да насърчават равенство в образованието;
2) като разработят политики, съгласувано с всички засегнати страни и с отчитане на социално-икономическото измерение (заетост и жилище), за да избегнат, с максимално отчитане на интересите на детето, ученици от малцинствени групи да бъдат свръхпредставени в определени училища;
3) като предвидят, в конкретни случаи и за ограничен период от време, подготвителни класове за ученици от малцинствени групи, така че, редом с другите неща, да научат езика, на който ще се преподава, ако това е оправдано от обективни и разумни критерии и са отчетени максимално интересите на детето;
4) като въвеждат политики за избягване на записването/поставянето/ на деца от малцинствени групи в отделни класове;
5) като гарантират, че политиките за насърчаване на повече многообразие в училище се подкрепят с мерки за повишаване на информираността, насочени към учениците, родителите на учениците и образователните кадри;
6) като гарантират, че се набират учителски кадри от малцинствени групи на всички нива и че същите не са подложени на расова дискриминация в училищната система;
7) като гарантират, че родителите на учениците от малцинствени групи са достатъчно информирани относно последиците от всякакви специални мерки, предвидени за техните деца, което да позволи да се получи информирано съгласие;
8) като предоставят на родителите на учениците от малцинствени групи, които не говорят езика на мнозинството необходимите ресурси, като например услугите на преводач и/или езикови курсове, което да им позволи да комуникират с образователните кадри;
9) като гарантират, че родителите на учениците от малцинствени групи могат да участват пълноценно в училищните решения и дейности;
10) като се обръщат за помощ, при необходимост, към училищни медиатори или всякаква регионална, национална или неправителствена служба за посредничество, за да се улесни интеграцията в училище на децата от малцинствени групи и се гарантира добра комуникация между родителите и училищните органи.
II. Да се борят с расизма и расовата дискриминация в училище, като за тази цел:
1.
да гарантират, че училищата са задължени да включат борбата срещу расизма и расовата дискриминация, а така също и признаването на многообразието в начина, по който се управляват:

1) като гарантират, че борбата срещу такива явления в училищата, независимо дали изхождат от ученици или от образователни кадри, е част от една постоянна политика;
2) като изградят система за мониторинг върху расистки инциденти в училище и събират данни за тези явления, за да се разработят дългосрочни политики за противодействие;
3) като приемат образователни мерки, за да се борят с инцидентите на расизъм или дискриминация, които не причиняват физическа щета, като например, неформални образователни дейности в организации, занимаващи се със жертвите на расизъм и расова дискриминация;
4) като третират подстрекателството към расова омраза в училищата и всеки друг сериозен расистки акт, включително използването на насилие, заплахи или повреда на собственост, като актове, наказуеми със суспендиране
 или експулсиране
, или с всяка друга подходяща мярка;
5) като поощряват в училищата приемането на кодекс на поведение срещу расизма и расовата дискриминация за всички кадри;
6) като благоприятстват мерки (като например специални дни или седмици на антирасизъм, кампании или състезания), за да се възпитава информираност както между учениците, така и между родителите, по въпроси за расизма и расовата дискриминация и съответните училищни политики;
2.
да гарантират, че училищното образование играе ключова роля в борбата срещу расизма и расовата дискриминация в обществото:

1) като гарантират, че обучението по правата на човека е неразделна част от училищната програма на всички нива и е включено във всички дисциплини, от детските ясли нататък;
2) като гарантират, че на учениците се осигурява преподаване по религия, което е в съответствие с научния неутралитет, което е съществено във всеки образователен подход;
3) като гарантират че, когато държавни училища предоставят религиозно образование, свързано с вероизповеданието, са предвидени лесни процедури за освобождаване на децата, за които се поиска освобождаване;
4) като премахнат от учебниците всякакви расистки материали или материали, които поощряват стереотипите, нетолерантността или предразсъдъците срещу всяка малцинствена група;
5) като насърчават критичното мислене сред учениците и ги снабдяват с необходимите умения, за да разберат и реагират на стереотипи или нетолерантни елементи, съдържащи се в материалите, които използват;
6) като ревизират училищните учебници, за да гарантират, че същите отразяват по-адекватно многообразието и многообразието на обществото, и за тази включват приноса на малцинствени групи към обществото;
7) като гарантират, че редовно се наблюдава и контролира качеството на училищните учебници, в сътрудничество с всички заинтересувани лица, така че да се отстранят всякакви расистки или дискриминационни елементи;
8) като обучават учениците да използват Интернет като средство за изучаване как да се борят с расизма и расовата дискриминация, предвиждайки същевременно необходимите ресурси, като например филтриращ софтуер, с цел защита срещу всякакви расистки послания;

9) като гарантират, че органите, участващи в мониторинг на качеството на образованието, като например министри на образованието и/или училищни инспекторати редовно включват мониторинг на расизма и расовата дискриминация в своята работа;

III.
Да подготвят всички учителски кадри да работят в мултикултурна среда, и за тази цел:
1. да им осигурят, на всички нива, първоначално и продължаващо обучение, за да ги подготвят да възпитават и реагират на нуждите на ученици с различен произход;
2. да им предоставят първоначално и продължаващо обучение, предназначено да възпитава информираност по проблеми, засягащи расизма и расовата дискриминация и за вредните последици, които същите имат върху умението на децата, които са жертви на тези явления, да успеят в училище;
3. да гарантират, че същите получават обучение по антидискриминационно законодателство на национално ниво;
4. да гарантират, че същите са подготвени да предотвратят в училище всякакви прояви на расизъм и расова дискриминация, включително непряка и структурна дискриминация, и да реагират бързо и ефективно, когато бъдат изправени пред такива проблеми;
5. да им осигурят първоначално и продължаващо обучение по въпроси, свързани с  правата на човека и расовата дискриминация, което включва, между другото, следното:
1) международни и европейски стандарти;
2) използване на учебни материали, предназначени специално за обучение по правата на човека, включително правото на равенство; и
3) използване на методи на интерактивно и съвместно обучение;
6.
да осигурят рамка, в която членовете на учителската професия могат да споделят редовно своя опит и да актуализират методите, използвани за обучение по правата на човека, включително правото на равенство;

IV.
Да гарантират, че всички политики, препоръчани тук по-горе, получават необходимите финансови ресурси и, че същите се наблюдават и контролират редовно, за да се оцени въздействието им и те да бъдат коригирани при необходимост. 

Обща политическа
препоръка № 11 на ЕКРН:
Борба с расизма и расовата дискриминация
при полицейски контрол 

Приета на 29 юни 2007 г.
Европейската комисия срещу расизма и нетолерантността (ЕКРН):
Като взе предвид член 14 на Европейската конвенция за защита правата на човека и основните свободи, Протокол № 12 към тази конвенция и прецедентното право на Европейския съд по правата на човека;

Като взе предвид Международната конвенция за ликвидиране на всички форми на расова дискриминация;

Като се позовава на Обща политическа препоръка № 7 на ЕКРН относно националното законодателство за борба с расизма и расовата дискриминация;
Като се позовава на Обща политическа препоръка № 8 на ЕКРН за борба с расизма, водейки борба с тероризма;
Като се позовава на Препоръка № 10 (2001 г.) на Комитета на министрите към държавите-членки относно Европейския кодекс за полицейска етика, приет от Комитета на министрите на Съвета на Европа на 19 септември 2001 г.;
Като се позовава на Ръководството на Комитета на министрите на Съвета на Европа по  правата на човека и борбата срещу тероризма;

Като се позовава на стандартите, приети от Европейския комитет за превенция на изтезанията и нехуманното или унижаващо третиране или наказание;
Като се позовава на Обща препоръка XXXI за превенция на расовата дискриминация в администрирането и функционирането на системата за наказателно правосъдие, приета от Комитета за премахване на расова дискриминация от 17 август 2005 г.;

Като се позовава на препоръките на Върховния комисар по национални малцинства към Организацията за сигурност и сътрудничество в Европа (ОССЕ) за полицейски контрол в мултиетническите общества, от февруари 2006 г.;
Като подчертава, че в своите доклади за страните ЕКРН редовно препоръчва на държавите-членки да приемат ефективни мерки, насочени към борба с расизма и расовата дискриминация при полицейския контрол;

Като подчертава положителната роля, която полицията трябва да играе в борбата срещу расизма и расовата дискриминация и за насърчаване на правата на човека, демокрацията и правовата държава;

Като подчертава необходимостта да осигури полицията с всички необходими човешки, финансови и други средства, за да изпълнява напълно тази роля;

Като съзнава, че борбата с престъпността, включително с тероризма, съставлява сложна задача за изпълнение от полицията;

Като подчертава, че за да изпълни напълно своите задачи, полицията трябва да гарантира, че правата и сигурността на всички лица са защитени и гарантирани;

Препоръчва на правителствата на държавите-членки:
I.
По отношение на расовото профилиране
1. Ясно да дефинират и забранят расовото профилиране със закон;

По смисъла на тази препоръка, расово профилиране означава:

“Използване от полицията, без обективно и разумно оправдание, на такива признаци, като например раса, цвят на кожата, език, религия, националност или национален или етнически произход в дейностите по контрол, надзор или разследване”;
2. Да извършват разследване относно расовото профилиране, и да наблюдават и контролират полицейските дейности, за да установят практики на расово профилиране, включително със събиране на данни, разбити по признаци, като например национален или етнически произход, език, религия и националност по отношение на релевантни полицейски дейности;
3. Да въведат разумен стандарт за подозрение, като при това пълномощията, свързани с дейности по контрол, надзор или разследване могат да бъдат упражнявани само на базата на подозрение, което се основава на обективни критерии;
4. Да подготвят полицията по въпроса за расово профилиране и по използване на разумен стандарт за подозрение;
II.
По отношение на всички форми на расова дискриминация и расово мотивирано неподобаващо поведение на полицията
5. Да гарантират, че законодателството, забраняващо пряка и непряка расова дискриминация, обхваща дейностите на полицията;
6. Да обучат полицията по права на човека, включително правото да е свободна от расизъм и расова дискриминация, и по действащите правни разпоредби срещу расизма и расовата дискриминация;
7. Да предприемат мерки, за да информират полицията относно факта, че актове на расова дискриминация и расово мотивирано неподобаващо поведение на полицията няма да бъдат толерирани;
8. Да предвидят механизми за подкрепа и консултиране на жертвите на расова дискриминация или на расово мотивирано неподобаващо поведение на полицията;
9. Да гарантират ефективно разследване по предполагаемите случаи на расова дискриминация или на расово мотивирано неподобаващо поведение на полицията и при необходимост да гарантират, че извършителите на тези актове ще бъдат адекватно наказани;
10. Да предвидят орган, независим от органите на полицията и прокуратурата, натоварен с разследването на предполагаеми случаи на расова дискриминация и расово мотивирано неподобаващо поведение на полицията;
III.
По отношение на ролята на полицията в борбата срещу расистки престъпления и мониторинг върху расистки инциденти
11. Да гарантират, че полицията разследва задълбочено расистките престъпления, включително изцяло отчитайки расистката мотивация на обикновените престъпления;
12. Да създадат и експлоатират система за регистриране и мониторинг на расистки инциденти, както и на степента, в която тези инциденти се предават на прокурори и в крайна сметка се квалифицират като расистки престъпления;
13. Да поощряват жертвите и свидетелите на расистки инциденти да докладват за такива инциденти;
14. За тази цел, да приемат широка дефиниция за расистки инцидент;
По смисъла на тази препоръка, расистки инцидент означава:

“всеки инцидент, който се възприема като расистки от жертвата или от всяко друго лице”;
IV.
По отношение на взаимоотношенията между полицията и членове на малцинствени групи
15. Да поставят полицията под законово задължение да насърчава равенството и възпрепятства расова дискриминация при изпълнение на нейните функции;
16. Да подготвят полицията за полицейски контрол в едно многообразно общество;
17. Да набират членове на слабо представени малцинствени групи в полицията и да гарантират, че същите имат равни възможности за напредък в своите кариери;
18. Да създадат рамка за диалог и сътрудничество между полицията и членове на малцинствени групи;
19. Да осигурят в максимално възможна степен достъп до професионални преводачески услуги за лицата, които са в контакт с полицията и не разбират официалния език;
20. Да гарантират, че полицията комуникира с медиите и със широката общественост по начин, който не увековечава враждебността или предразсъдъците спрямо членовете на малцинствени групи.
ОБЯСНИТЕЛЕН МЕМОРАНДУМ 
Увод
21. Настоящата Обща политическа препоръка (тук по-долу: препоръката) се фокусира върху борбата с расизма и расовата дискриминация при полицейски контрол. Препоръката не цели обаче да обхване всички аспекти, които са релевантни за борбата с расизма и расовата дискриминация при полицейски контрол с едно и също ниво на детайли. Борбата с расизма и расовата дискриминация при полицейски контрол бе предмет на обширно национално и международно внимание от различни ъгли, и бяха издавани съответно препоръки от други международни организации. По тази причина, като се опитва да е максимално изчерпателна, ЕКРН реши да се концентрира специално върху онези аспекти на борбата с расизма и расовата дискриминация при полицейски контрол, по отношение на които може да допринесе за получаване на конкретна добавена стойност, като независим орган за мониторинг на правата на човека към Съвета на Европа, специализиран в борбата срещу расизма и расовата дискриминация.

22. По смисъла на тази препоръка, терминът “полиция” се отнася за онези, които упражняват (или имат по закон) правомощието да използват сила, за да поддържат закона и реда в обществото, обикновено включително превенция и разкриване на престъпление. Тази препоръка се прилага независимо от това, как е организирана полицията; независимо дали е централно или местно ориентирана, независимо дали е структурирана по граждански или военен принцип, независимо дали й е сложен етикет на служби или сили, или независимо дали се отчита пред държавата, пред международни, регионални или местни органи или пред по-широка публика. Тук се включват службите за сигурност и разузнаване, и служителите за граничен контрол. Включват се и частни дружества, упражняващи полицейски пълномощия, така както са дефинирани тук по-горе.
23. Като избягва расизма и расовата дискриминация, полицията отговаря на два важни аспекта на своята мисия. Първо, тя може да посрещне предизвикателствата, поставени от необходимостта да противодейства на престъпление, включително на тероризъм по начин, който едновременно увеличава сигурността на хората и спазва правата на всички. Второ, тя насърчава демокрацията и правовата държава. Поради това, целта на тази препоръка не е по никакъв начин да изтъкне лошия полицейски контрол и да заклейми полицията, а да й помогне за насърчаване на сигурността на хората и правата на човека за всички, посредством адекватен полицейски контрол.
24. Препоръката включва расизма и расовата дискриминация в контекста на борбата с цялата престъпност, включително с тероризма. В своите доклади за мониторинг по страни, ЕКРН се занимава редовно с проблемите, свързани с расизма и расовата дискриминация при полицейски контрол в контекста на борбата с престъпността и дава препоръки на държавите-членки за това как да се борят с тези явления. ЕКРН изрази неотдавна загриженост в своите доклади за мониторинг заради информация, според която са зачестили случаите на расизъм и расова дискриминация при полицейски контрол, включително на расово профилиране и приемат ново измерение, особено в резултат на борбата срещу престъпността на терористи.

25. ЕКРН съзнава, че полицията често пъти работи в различен контекст и че ежедневната реалност на борбата с престъпността, включително с тероризма, поставя реални предизвикателства, на които трябва да се отговори. Все пак обаче, ЕКРН е убедена, че расизмът и расовата дискриминация, включително расовото профилиране, не могат да съставляват възможна реакция на тези предизвикателства. Първо, защото те нарушават правата на човека. Второ, защото те засилват предразсъдъците и стереотипите по отношение на определени малцинствени групи и легитимират расизма и расовата дискриминация спрямо тях сред общото население. Трето, защото расовото профилиране не е ефективно и води до по-малко, а не до повече сигурност за хората. ЕКРН вярва, че точно доверието в полицията от страна на всички сегменти на обществото е това, което засилва общата сигурност. Не е възможно полицията да работи ефективно, включително срещу специфични предизвикателства за сигурността, без сътрудничеството на всички компоненти на обществото, на мнозинството и малцинството.
26. От първостепенна важност е да бъдат предвидени ефективни защити срещу расистки актове, извършени от полицията. Не можем да имаме доверие в полицията, ако се позволява на нейните членове да злоупотребяват безнаказано с правомощията, от които тази институция се нуждае, за да изпълни своята мисия.
I.
По отношение на расовото профилиране
Параграф 1 на препоръката:
“Ясно да дефинират и да забранят расовото профилиране със закон;
По смисъла на тази препоръка, расовото профилиране означава:
‘Използване от полицията, без обективно и разумно оправдание, на признаци, като например раса, цвят на кожата, език, религия, националност или национален или етнически произход в дейностите по контрол, надзор или разследване’”
27. Препоръката предвижда дефиниция за расово профилиране. Тъй като расовото профилиране съставлява специфична форма на расова дискриминация, дефиницията за расово профилиране, приета от ЕКРН черпи вдъхновение от дефиницията за расова дискриминация, съдържаща се в нейната Обща политическа препоръка № 7 относно националното законодателство за борба с расизма и расовата дискриминация (тук по-долу: ОПП 7) и относно дефиницията за дискриминация, използвана от Европейския съд за правата на човека  в неговата практика.
28. Расовото профилиране представлява използване от полицията на определени признаци в дейностите по контрол, надзор или разследване, без обективно и разумно оправдание. Използването на тези принципи няма обективно и разумно оправдание, ако не преследва законна цел или ако не съществува разумна взаимовръзка на пропорционалност между използваните средства и целта, чието осъществяване се търси.
29. ЕКРН подчертава, че дори когато, погледнато абстрактно, съществува законна цел (например превенция на безредици или престъпление), използването на тези признаци в дейностите по контрол, надзор или разследване едва ли може да бъде оправдано извън случая, когато полицията действа на основата на описанието на конкретен заподозрян в рамките на съответни крайни срокове, тоест когато преследва конкретна версия относно установяването на характеристиките на лице, участващо в конкретна криминална дейност. За да избегне полицията расовото профилиране, дейностите по контрол, надзор или разследване следва строго да се базират на индивидуалното поведение и/или натрупаните сведения.

30. Що се касае за различното третиране по признак етнически произход, Европейският съд по правата на човека посочва, че “във всеки случай смята, че никакво различно третиране, което се основава изключително или в решителна степен на етническия произход на лицето, не може да бъде обективно оправдано в съвременното демократично общество, изградено на принципите на плурализъм и уважение към различните култури” (Европейска комисия за правата на човека, 13 декември 2005, Тимишев срещу Русия, § 58). Що се отнася до различното третиране по признак националност, Европейския съд по правата на човека включва този признак сред признаците, за които се изискват “много важни основания”, за да бъде оправдано различното третиране (Европейска комисия за правата на човека, 16 септември 1996, Гайгусуз срещу Австрия, § 42). По-общо казано, така както бе вече изтъкнато в ОПП 7, ЕКРН подчертава, че идеята за обективно и разумно оправдание следва да се тълкува максимално рестриктивно по отношение на различното третиране, основаващо се на някой от изброените признаци.
31. Като се имат предвид тези принципи, следва да се вземат под внимание различни съображения, за да се оцени дали резултатът от проверката за пропорционалност между използваните средства и целите, чието осъществяване се търси, е задоволяваща в контекста на расовото профилиране. Тези съображения са, както следва:
32. i) критерий за ефективност: способността на конкретната мярка да постигне целите, за които е замислена. Критерият за ефективност включва обсъждане на: степента, в която въпросната мярка е довела до установяване на престъпници; степента, в която въпросната мярка засяга способността на полицията да работи с малцинствени групи за установяване на престъпници; степента, в която въпросната мярка може да отклони полицията от установяване на реални криминални дейности.
33. ii) критерий за необходимост: съществуването иначе и на други, по-малко инвазивни, мерки за постигане на същата цел.
34. iii) критерий за вреда: степента, в която конкретната мярка засяга правата на личността (правото да се уважава личния и семейния живот, правото на свобода и сигурност, правото да не си дискриминиран, и т.н.). Извън съображенията, свързани със засегнатите права на личността, критерият за вреда следва да се разбира в по-общ смисъл, като се включат съображения за степента, в която въпросната мярка институциализира предразсъдъци и легитимира дискриминационно поведение сред широките маси спрямо членове на определени групи. Изследването показа, че расовото профилиране има доста негативни ефекти. Расовото профилиране генерира чувство на унижение и несправедливост сред определени групи лица и води до тяхното заклеймяване и отчуждаване, а така също и до влошаване на взаимоотношенията между тези групи и полицията, поради загубата на доверие в последната. В този контекст е важно да се изследва, като част от оценката на критерия за вредата, поведението на полицията при осъществяване на съответна дейност по контрол, надзор или разследване. Така например, в случай на спиране, учтивостта и обясненията, които се дават относно основанията за спирането, имат централна роля за това, как личността ще възприеме това спиране. Важно е освен това да се оцени степента, в която определени групи биват заклеймявани в резултат на решения за концентриране на полицейски усилия върху конкретни престъпления или в определени географски области.

35. Дефиницията за расовото профилиране, използвана от ЕКРН, съдържа списък от признаци, който не е изчерпателен. В допълнение към изрично споменатите признаци, други признаци, в които може да се намеси расово профилиране, включват например страната на произход на лицето. Един илюстриращ факт за това са някои проверки, извършвани спрямо пасажери на борда при полети с произход от конкретни страни. Що се отнася до признака “раса”, ЕКРН подчертава, че въпреки че отхвърля теориите, основани на съществуването на различни “раси”, Комисията все пак реши да използва този термин в препоръката, за да гарантира, че лицата, които по принцип и погрешно се възприемат като принадлежащи към “друга раса” не се изключват от обхвата на защитата, която тази препоръка планира да осигури. Терминът “признаци”, използват в дефиницията за расово профилиране, трябва да включва действителни или предполагаеми признаци. Така например, ако лице бива разпитвано с презумпцията, че е мюсюлманин/мюсюлманка, ако в действителност това съвсем не е така, това все пак би съставлявало расово профилиране по признак религия.
36. Дефиницията за расовото профилиране се отнася за дейности по контрол, надзор или разследване. Актове, които попадат в тази дефиниция, включват: спиране и претърсване; проверка на самоличността; оглед на МПС; обиск; претърсване на домове и други помещения; масови проверки за самоличност и претърсване; внезапна проверка; надзор (включително подслушване); извличане на информация от данни/ щателен преглед на данни. Макар че този списък не е изчерпателен, полицейски дейности, които се извършват за други цели, различни от контрол, надзор и разследване (например третиране на лица, държани под стража) не попадат в дефиницията на ЕКРН за расово профилиране. Все пак обаче, тези дейности са очевидно в нарушение на забраната за расова дискриминация (по този пункт, виж раздел II).
37. Расовото профилиране е основно резултат на стереотипи, съществуващи сред полицията, при което за определени групи лица, обозначени по признаци, като например раса, цвят на кожата, език, религия, националност или национален или етнически произход се предполага, че са по-склонни от други да извършват  престъпления или определени видове престъпления. Все пак обаче, забраната за расово профилиране трябва да обхваща и ситуации, при които е по-трудно да се установи връзката между стереотипи и расово профилиране.
38. По същия начин, както при расовата дискриминация, расовото профилиране може да приеме формата на непряка расова дискриминация (виж дефиницията за непряка расова дискриминация тук по-долу в параграф 49-б). С други думи, полицията може да използва (без обективно и разумно оправдание) критерии, които са очевидно неутрални, но въздействат непропорционално на група лица, обозначени по признаци, като например раса, цвят на кожата, език, религия, националност или национален или етнически произход. Така например профил, който изисква от полицията да спира всички жени, носещи забрадки, би могъл да съставлява расово профилиране, доколкото би въздействал непропорционално върху мюсюлманки и не би имал обективно и разумно оправдание. Забраната за расово профилиране включва и тези непреки форми на расово профилиране. Освен това, по същия начин, както расовата дискриминация, расовото профилиране може да приеме формата на дискриминация по асоциация. Това се случва, когато лице се дискриминира на основата на връзките му или контактите с лица, обозначени с един от гореспоменатите признаци.

39. Препоръката се отнася за необходимостта да се “забрани расовото профилиране със закон”. Що се отнася до санкциите за нарушения на тази забрана, тъй като расовото профилиране съставлява форма на расова дискриминация, следва да се прилагат санкциите, предвидени в ОПП 7 за расовата дискриминация. В допълнение към правните санкции и средствата за правна помощ, планирани по същество за поведение на отделен полицейски служител, следва да са достъпни по-гъвкави механизми за правна помощ, за третиране на вида на расово профилиране, което е резултат от институционални политики и практики. Така например, при получаване на достоверни доклади за расово профилиране от страна на полицейска служба, биха могли да се упълномощят подходящи органи, които да проведат одит на политиката, за да изследват този въпрос посредством преглед на установената политика, обучение, оперативни протоколи или други фактори, съществуващи в рамките на тази служба.
Особено когато съществуващи административни механизми не предоставят средство за такива одити на политиката, последните биха могли да бъдат извършени от независим орган. Това би могъл да бъде независимият орган, натоварен с разследването на предполагаеми актове на расова дискриминация и расово мотивирано неподобаващо поведение на полицията (създаването на който се препоръчва в параграф 10) или специализираният орган, който ЕКРН препоръчва да се създаде в своята Обща политическа препоръка № 2 относно специализираните органи за борба с расизма, ксенофобията, антисемитизма и нетолерантността на национално ниво.
Параграф 2 на препоръката:
“Да извършват разследване за расово профилиране, и наблюдават и контролират полицейските дейности, за да установят практики на расово профилиране, включително със събиране на данни, разбити по признаци, като например национален или етнически произход, език, религия и националност по отношение на релевантни полицейски дейности”
40. Много малко изследователска дейност и мониторинг се извършват в рамките на държавите-членки на Съвета на Европа относно расовото профилиране. Съществуват сериозни празнини в знанията както по отношение на изследвания на методите, насочени към установяване и измерване на расово профилиране, така и по отношение на изследвания, които да обхванат посочените тук по-горе различни аспекти на дефиницията за расово профилиране, а именно ефективност, необходимост и вреда, причинена от расово профилиране. ЕКРН смята, че тези празнини в знанията позволяват фактически практиките на расово профилиране да продължават безпрепятствено и да се засилват особено във връзка със сигурността.
41. Що се отнася до мониторинга на полицейските дейности, за да се установят практики на расово профилиране, една от основните причини за пропуска в знанията за расово профилиране е липсата, в огромното мнозинство от държави-членки на Съвета на Европа, на данни разбити по признаци, като например национален или етнически произход, език, религия и националност. В своите доклади за мониторинг по страни, ЕКРН последователно препоръчва на държавите-членки да събират такива данни, за да наблюдават и контролират ситуацията на малцинствените групи и установят възможни модели на пряка или непряка дискриминация, пред която могат да се изправят в различни области на живота. Полицейският контрол и, по-общо казано, системата за наказателно правосъдие са критичните области, по отношение на които ЕКРН призова да се събират такъв вид данни, за да се насърчи отчетността и се осигури общ фундамент на знанията за създаване на политика. ЕКРН освен това последователно подчертава, че тези данни следва да се събират при надлежно спазване на принципите на поверителност, информирано съгласие и доброволно самоопределение на лица като принадлежащи към конкретна група, и в тясно сътрудничество с всички съответни действащи лица, включително с организации на гражданското общество.

42. За данните, разбити по признаци, като например национален или етнически произход, език, религия и националност, които трябва да се използват, за да се установи и измери расовото профилиране, тези данни следва да се събират по отношение на релевантни полицейски дейности, включително проверка за идентичност, оглед на МПС, обиск, претърсване на дома/помещения и внезапна проверка. Данни следва да се събират и за крайните резултати на тези дейности (в смисъл на съдебно преследване и присъди), така че да може да се направи независима оценка, дали съотношението между извършените проверки и действителните присъди се различава за членове на малцинствени групи, в сравнение с останалата част на населението. За да са полезни, изследването и мониторингът на расово профилиране трябва да отговарят и на високите стандарти на научните изследвания, които трябва да бъдат отразени в използваната методика.В това отношение има вече разработени добри практики за документиране и измерване на расовото профилиране в Европа и зад граница. Така например, когато се извършва мониторинг на възможно расово профилиране при спиране и претърсване, извършвани в конкретен район и в конкретно време, трябва да се внимава и да се измери състава на населението в този район и в това време, за да се определени дали полицията не спира непропорционално членове на малцинствени групи в този конкретен контекст.
43. ЕКРН подчертава, че като събира този вид данни, полицията показва добра воля и готовност да изслушва жалбите на малцинствени групи. Ако расово профилиране не бъде установено, това може да помогне да се възстанови или укрепи доверието и се намали рискът, полицията да стане обект на агресивно поведение. ЕКРН освен това подчертава, че усещането, че полицията може да прибегне до расово профилиране, може да е също толкова вредно, както самото расово профилиране.
Параграф 3 на препоръката:
“Да въведат разумен стандарт за подозрение, като при това правомощията, свързани с дейности по контрол, надзор или разследване, могат да бъдат упражнявани само на основата на подозрение, което се основава на обективни критерии”
44. Европейският кодекс за полицейска етика предвижда в параграф 47, че “полицейските разследвания следва, като минимум, да се базират на разумно съмнение за действително или възможно нарушение или престъпление”. Така, както Комисията обяснява в своя Обяснителен меморандум към Кодекса, това означава, че трябва да съществува съмнение за нарушение или престъпление, което се оправдава от някои обективни критерии, преди полицията да може да започне разследване. ЕКРН вярва, че въвеждането на разумен стандарт за подозрение при упражняване на пълномощия за полицейско разследване и при упражняване на полицейски пълномощия, свързани с контролиране и надзор на дейностите, е особено важен инструмент в борбата срещу расово профилиране. По тази причина Комисията препоръчва да бъде въведен такъв стандарт в правните или регулаторни рамки, които в различните държавите-членки уреждат упражняването на тези полицейски правомощия.
Параграф 4 на препоръката:
“Да подготвят полицията по въпроса за расово профилиране и по използване на разумен стандарт за подозрение”
45. Това обучение трябва да обхваща беззаконието на расовото профилиране, а така също и неговата неефективност и вреден характер, така както е описано тук по-горе.
46. Обучението по използване на стандарта за разумно подозрение следва да включва практически примери на оперативни ситуации, показващи поведението, което се очаква от полицаите при упражняване на техните пълномощия. То следва освен това да включва практически принципи, които полицаите трябва да прилагат в конкретните ситуации, за да се оцени независимо дали същите действат в съгласие със стандарта за разумно подозрение. Един такъв принцип би могъл да бъде например това, че конкретните основания, въз основа на които полицаят/полицайката изгражда своето подозрение, следва да са достатъчни, за да предизвикат това подозрение у съответно трето лице. Един друг принцип би могъл да бъде това, че не може да съществува разумно подозрение, когато полицаят знае предварително, че упражняването на неговото правомощия едва ли ще доведе или изобщо няма да доведе до откриването на нарушение. Същевременно, когато полицаят храни разумно подозрение, че е имало или може да има нарушение, извършено в ясно дефиниран географски район, полицаят може да упражнява своите правомощия по отношение на всички лица в рамките на този район при условие, че това се прави без дискриминация.
47. За да бъде ефективно, едно такова специфично обучение трябва да се придружава от по-общо обучение, за да се повиши информираността сред полицията по въпросите за правата на човека и необходимостта от борба с расизма и расовата дискриминация (по този пункт, виж другите части на препоръката, обхващащи обучение и повишаване на информираността).
II.    По отношение на всички форми на расова дискриминация и расово мотивирано неподобаващо поведение на полицията
48. Препоръките, които се дават в този раздел, се прилагат за всички форми на расова дискриминация (включително расово профилиране) и расово мотивирано неподобаващо поведение на полицията.
Параграф 5 на препоръката:
“Да гарантират, че законодателството, забраняващо пряка и непряка расова дискриминация, обхваща дейностите на полицията”
49. С тази препоръка ЕКРН повтаря отново своя призив към държавите- членки, направен вече в нейната ОПП 7, да вкара дейностите на полицията в обхвата на законодателството за антидискриминация. Във ОПП 7, ЕКРН дефинира пряката и непряка расова дискриминация, както следва:

1) “расова дискриминация” означава всяко различно третиране, основаващо се на признак, като например раса, цвят на кожата, език, религия, националност или национален или етнически произход, което няма обективно и разумно оправдание. Различното третиране няма обективно и разумно оправдание, ако не преследва законна цел или ако не съществува разумна взаимовръзка на пропорционалност между използваните средства и целта, чието осъществяване се търси.
2) “непряка расова дискриминация” означава случаи, при които един явно неутрален фактор, като например разпоредба, критерий или практика не могат да бъдат толкова лесно изпълнени, или са в ущърб на лица, принадлежащи към група, обозначена по признак, като например раса, цвят на кожата, език, религия, националност или национален или етнически произход, освен ако този фактор няма обективно и разумно оправдание. Последното би съставлявало такъв случай, ако преследва законна цел и ако съществува разумна взаимовръзка на пропорционалност между използваните средства и целта, чието осъществяване се търси.
50. В допълнение към предоставяне на тези дефиниции, в своята ОПП 7 Комисията изброява ключовите елементи, които едно ефективно законодателство за антидискриминация следва да съдържа, включително по отношение на тежестта  на доказване при дела за дискриминация, на санкциите, които следва да са предвидени за такива казуси и конкретните актове, които следва изрично да се разглеждат като актове на дискриминация. Поради това всички тези ключови елементи следва да се прилагат и за дейностите на полицията. Тук, ЕКРН повтаря отново, че тези ключови компоненти биха могли да се включат и в едно по-широко законодателство, обхващащо борбата срещу расизма и расовата дискриминация при полицейски контрол. Така например, при приемането на правни мерки срещу дискриминацията при полицейски контрол, държавите- членки биха могли да забранят, редом с расовата дискриминация, и други форми на дискриминация, като например такива, които са по признак пол, сексуална ориентация, инвалидност, политически или други убеждения, социален произход, собственост, рождение или други статут.

Параграф 8 на препоръката:
“Да предвидят механизми за подкрепа и консултиране на жертвите на расова дискриминация или на расово мотивирано неподобаващо поведение на полицията”
51. Жертвите на расова дискриминация и расово мотивирано неподобаващо поведение на полицията са в особено уязвимо положение, тъй като полицията е по принцип естественият събеседник за жертвите на тези актове, когато те са извършени от други лица. По тази причина е необходимо да се гарантира, че са достъпни правна консултация и адекватна психологическа подкрепа, независимо дали в рамките на полицията или извън нея, така че да се поощрят жертвите да се обадят, за да бъдат защитени техните права. Достъпът им до правна и медицинска помощ следва също да бъде гарантиран. Освен това, жертвите следва да бъдат защитени спрямо възмездие от страна на полицаите, включително спрямо оскърбителни контраобвинения.
52. Следва освен това да съществуват достъпни механизми за подкрепа на жертвите на расова дискриминация и расистки актове, когато тези актове са извършени от лица, различни от полицаите. В тези случаи, полицията трябва да играе дори още по-активна роля, като насърчава и консултира жертвите, насочвайки ги към структурата, която е най-подходяща за тяхната конкретна ситуация.
53. Един пример на механизъм за подкрепа е създаването на безплатна телефонна линия за оказване на помощ, която може да предостави на жертвите денонощна правна консултация и/или психологическа подкрепа на различни езици. Лицата, които се оплакват от расова дискриминация или от расово мотивирано неподобаващо поведение на полицията, следва да бъдат информирани за социалните служби и организациите на гражданското общество, които предоставят подкрепа и консултация за жертвите. Така например, за подкрепа на жертвите  на  расова дискриминация или на расово мотивирано неподобаващо поведение на полицията биха могли да бъдат предоставени информационни листове .
Параграф 9 на препоръката:
“Да гарантират ефективно разследване по предполагаемите случаи на расова дискриминация или на расово мотивирано неподобаващо поведение на полицията и да гарантират при необходимост, че извършителите на тези актове ще бъдат адекватно наказани”
54. Под “ефективно разследване” ЕКРН има предвид разследване, което отговаря на критериите, създадени от Европейския съд по правата на човека  и от  Европейския комитет за превенция на изтезанията и нехуманното или унижаващо третиране или наказание (КПМ). За да бъде ефективно, разследването трябва да е, в частност, адекватно, всестранно, задълбочено, бързо, целесъобразно и независимо. Виж практиката на Европейския съд по правата на човека (например Европейска комисия за правата на човека, 26 януари 2006, Михеев срещу Русия) и стандартите на КПМ (Стандарти на КПМ, октомври 2006, от стр. 81 нататък, Извлечение от 14-тия Общ отчет [CPT/Inf (2004) 28]). Трябва да се предприемат мерки, които да гарантират, че жертвите се държат в течение на разследванията и техните резултати.
55. Що се отнася до разследванията за расово мотивирано неподобаващо поведение на полицията, в делото на Начова срещу България от 6 юли 2005 г. и други следващи случаи, Европейският съд по правата на човека подчертава задължението на националните органи да извършат разследване за възможни расистки мотиви зад поведението на правоприлагащите служители, когато съществуват индикации за съществуването на такива мотиви. При липса на удовлетворяващо разследване по този пункт, държавата е отговорна за нарушаване на член 14 на Конвенцията (забрана за дискриминацията), в комбинация с друг член (например член 2– право на живот, или член 3 – забрана за мъчения и нехуманно или унижаващо третиране или наказание) от процедурна гледна точка.
56. Що се отнася до необходимостта да се гарантира, че полицаите, които са отговорни за расова дискриминация и расово мотивирано неподобаващо поведение да се наказват адекватно, ЕКРН напомня за ключовите елементи на ефективното наказателното законодателство срещу расизма и расовата дискриминация, които Комисията определи в своята ОПП 7. По-специално, Комисията напомня за това, че относно расистката мотивация за нарушение следва да се предвиди със закон, че същата представлява специфично утежняващо обстоятелство при определянето на присъдата. Жертвите на расовата дискриминация и расово мотивирано неподобаващо поведение на полицията следва освен това да се възползват от адекватна компенсация за всякакви материални и морални щети, които са претърпели.
57. Полицията трябва да предвиди вътрешен механизъм за проверка на качеството на работата на полицията, включващ въпроси, свързани със случаи на расова дискриминация и расово мотивирано неподобаващо поведение. Полицейските ръководители трябва да определят висок приоритет на тези въпроси и да сведат този приоритет до знанието на своите подчинени.
Параграф 10 на препоръката:
“Да предвидят орган, независим от органите на полицията и прокуратурата, натоварени с разследването на предполагаеми случаи на расова дискриминация и расово мотивирано неподобаващо поведение на полицията”
58. Органът, на който е поверено разследването на предполагаеми случаи на расова дискриминация и расово мотивирано неподобаващо поведение на полицията, следва да съществува редом с други структури, компетентни за приемането на жалби срещу неподобаващо поведение на полицията, като например вътрешни дисциплинарни механизми (полицейски инспекторат, отдел на Министерството на вътрешните работи, и т.н.), и прокурорът. Опитът показва, че жертвите на полицейски злоупотреби нямат обикновено доверие в механизмите за жалби, които са вътрешни за полицията. Те освен това често пъти показват нежелание да предадат случаите на институции, които си сътрудничат тясно и ежедневно с полицията, като например органите за съдебно преследване. И точно по тази причина е необходимо да се създаде система, при която жертвата може да представи жалба в пълно доверие към независим орган, чиято основна задача е да контролира дейностите на полицията. По този пункт виж също раздела за Отчетност на полицията и прозрачност от Ръководството за демократичен полицейски контрол, изготвено от старшия полицейски консултант към Генералния секретар на ОССЕ, декември 2006, от стр. 33 нататък.
59. На този орган, на който е поверено разследването на предполагаеми случаи на расова дискриминация и расово мотивирано неподобаващо поведение на полицията, следва да бъдат дадени всички необходими правомощия, за да изпълнява ефективно своята задача. По тази причина, същият следва да има правомощия, например да изисква представянето на документи и други елементи за инспектиране и изследване; да изземва документи и други елементи с цел да се направят копия или извлечение; както и да разпитва лица. Когато фактите, доведени до неговото знание, са от наказателен характер, от този орган трябва да се изисква да предаде случая на преследващите органи.
60. Органът, натоварен с разследване на предполагаеми случаи на расова дискриминация и расово мотивирано неподобаващо поведение на полицията, може да приеме различни форми. Това може да е национална институция за защита и насърчаване на правата на човека, специализиран полицейски омбудсман (посредник по жалби срещу държавни органи), гражданска комисия за надзор върху полицейски дейности, или специализираният орган, чието създаване ЕКРН препоръчва в своята Обща политическа препоръка № 2 относно специализираните органи за борба с расизма, ксенофобията, антисемитизма и нетолерантността на национално ниво.
61. В допълнение към пълномощията за разследване, на този орган биха могли да бъдат дадени следните пълномощия за случаи, които не водят до наказателна отговорност: приятелско уреждане на спорове; мониторинг за дейностите на полицията и даване на препоръки за усъвършенстване на законодателството, регламенти и практики за борба с расизма и расовата дискриминация при полицейски контрол; а така също и създаване на кодекс на поведение. От въпросния орган следва да се изисква да си сътрудничи активно с организациите, работещи в областта на борбата с расизма и расовата дискриминация. От съществено значение е, такъв един орган да е лесно достъпен за онези, чиито права се планира да защитава. Ако е целесъобразно, следва да се открият местни офиси за увеличаване на достъпността на този орган.
III.    По отношение на ролята на полицията в борбата срещу расистки престъпления и мониторинга на расистки инциденти
62. Препоръката прави разлика между расистки престъпления и расистки инциденти. За разлика от расистките престъпления (които са понятия на наказателното право), расистките инциденти включват всеки инцидент, който се възприема като расистки от жертвата или от всяко друго лице. По тази причина, всички расистки престъпления могат да бъдат квалифицирани първоначално като расистки инциденти. Все пак обаче, не всички расистки инциденти ще съставляват в края на краищата расистки престъпления. И точно следствените служби, и накрая съдът са тези, които трябва да определят дали е било извършено криминално престъпление, и дали например мотивацията за нарушението е била расистка.
63. Под расистки престъпления, ЕКРН има предвид обикновени престъпления (например убийство, нападение и побой, палеж или оскърбление), извършени с расистката мотивация (расово мотивирано престъпления), както и други престъпления, при които расисткият елемент е вътрешно присъщ за нарушението (например подстрекателство към расова омраза или участие в расистка организация).
64. Що се отнася до основанията, които се обхващат от представите за расистки инцидент и расистко нарушение, в своята ОПП 7 Комисията вече изясни, че расизмът обхваща поведение, основаващо се на такива признаци, като например раса, цвят на кожата, език, религия, националност или национален или етнически произход.
Параграф 11 на препоръката:
“Да гарантират, че полицията щателно разследва расистките престъпления, включително като напълно отчита расистката мотивация на обикновените престъпления”
65. По делото Шечич срещу Хърватия от 31 май 2007 г., относно полицейско разследване на расистко нападение срещу лице от ромски произход от лица, за които се подозира, че принадлежат към група „скинхедс” (бръснати глави), Европейският съд по правата на човека подчертава, че “еднаквото третиране на насилие и бруталност по расови подбуди спрямо случаи, които нямат расистки намеци, би означавало да се закриват очите пред специфичния характер на актове, които са особено разрушителни за основните права”. Поради това Съдът смята за неприемливо това, че един насилствен акт, който най-вероятно е бил расово мотивиран, не е бил разследван сериозно и експедитивно с оглед установяване и преследване на извършителите (Виж Шечич срещу Хърватия, § 67-69).
66. Една практическа мярка, която може да се предприеме, за да се гарантира, че полицията щателно разследва всички расистки престъпления и по-специално, че полицията не пропуска да види расистката мотивация за обикновени престъпления в своите разследвания, е приемането на широката дефиниция на расистки инцидент, предвидена в тази препоръка (параграф 14). Веднага щом бъде докладван расистки инцидент в съгласие с тази дефиниция, от полицията трябва да се изисква да преследва задълбочено тази линия на разследване. За тази цел, на полицаите следва да бъдат предоставени конкретни указания за стъпките, които следва да се предприемат, когато бъде докладван расистки инцидент, включително по отношение на следните области: чувствителност спрямо жертвата; действие, което следва да се предприеме на местопроизшествието, за да се осигурят доказателства; местоположение и разпит на свидетели; търсене на заподозрения; изследване на възможни връзки с организирани расистки, включително неонацистки и скинхедски групи; процесуални действия с подробно изявление на жертвата.
67. Други мерки, които могат да бъдат предприети, за да се гарантира, че полицията щателно разследва расистки (включително расово мотивирани) престъпления, включват създаването на отряди в рамките на всяко полицейско отделение, специализирано в третиране на такива престъпления и издаването на министерски циркулярни писма и други документи за повишаване на информираността сред полицията относно необходимостта от решително противодействие на расистки (включително расово мотивирани) престъпления.

Параграф 12 на препоръката:
„Да се създаде и експлоатира система за записване и мониторинг на расистки инциденти, и степента, в която тези инциденти се предават на прокурори и се квалифицират накрая като расистки престъпления”
68. За да се получи обща представа за ситуацията, що се отнася до честотата на проявите на расизъм в обществото, която да е максимално точна и да се наблюдава и контролира реакцията на органите на наказателно правосъдие спрямо тези прояви, необходимо е да се разработи надеждна система за регистриране и мониторинг на расистки инциденти. Приемането на широката дефиниция на расистки инцидент, предвидена в тази препоръка (параграф 14) е ключов елемент на тази система. Дефиницията цели да се позволи еднообразен мониторинг на тези инциденти, като се гарантира, че всички полицейски отряди и всички агенции, които имат роля при получаването на доклади на такива инциденти, използват едни и същи понятия.
69. Освен това, полицията (и всички онези, които получават доклади за расистки инциденти) следва да събират подробна информация за всеки доклад. Това би могло да бъде направено, например, с попълване на форма за докладване на расистки инцидент, която следва да съдържа информация за различни елементи, включително по отношение на жертвата, заподозрения или нарушителя, вида на инцидента, неговото местоположение и участващите призназци. Един пример на доклад за инцидент, свързан най-общо с престъпления от омраза, се съдържа в Борба срещу престъпления от омраза в региона на Организацията за сигурност и сътрудничество в Европа (ОССЕ), ОССЕ/СДИЧП (Служба за демократични институции и права на човека), 2005 г., Приложение Г. По този въпрос виж също Полицейски контрол върху расистката престъпност и насилието, Сравнителен анализ, Европейски център за мониторинг на расизма и ксенофобията, септември 2005 г.
70. Събирането от полицията на подробна и точна информация за расистки инциденти е на този стадий предварително условие за ефективно наблюдение на това, как системата за наказателно правосъдие като цяло се занимава с расистки инциденти и расистки престъпления. Все пак обаче, за да може да се получи такава обща картина, необходимо е освен това преследващите органи и съдилищата да създадат или усъвършенстват своите системи за мониторинг. Тези системи следва да включват лесно достъпна информация за извършваните разследвания, повдигнатите обвинения и обявените присъди в тези случаи.
71. Регистрирането на расистки инциденти помага освен това на полицията да подобри своите разследвания на расистки престъпления (така, както се препоръчва в параграф 11) с това, че на полицията се предоставя полезна съпътстваща информация, която може да изясни контекста, в рамките на който се осъществяват последващите престъпления.
Параграф 13 на препоръката:
“Да поощряват жертвите и свидетелите на расистки инциденти да докладват за такива  инциденти”
72. Съществуват различни начини, по които жертвите и свидетелите на расистки инциденти могат да бъдат насърчени да докладват за такива инциденти. В общия случай всички мерки, насочени към подобряване на доверието на малцинствените групи в полицията, като например мерките, изброени в Част II и Част IV на тази препоръка, притежават силен потенциал за поощряване докладването на расистки инциденти. От една по-специфична гледна точка, примерите за мерки, които биха поощрили докладването на расистки инциденти, включват създаването на системи, при които жертвите и свидетелите могат да докладват за расистки инциденти пред различни местни агенции (освен полицията, тези агенции биха могли да включват местни органи и организации на гражданското общество), действащи координирано. Всички агенции биха могли, например, да бъдат обучени да използват една и съща дефиниция за расистки инцидент и за това, какво следва да направят, когато жертви или свидетели се обърнат към тях. Поради това неполицейски агенции, които получават жалби, действат като посредници и могат при необходимост да подадат информацията на полицията. Тази роля на посредник може да е особено значима за лица в особено уязвима позиция, като например лица без правен статут, които евентуално да не желаят да докладват за расистки инциденти пред полицията. Една друга конкретна мярка е специализираното обучение на полицията при получаване на жалби за расизъм и расова дискриминация.
73. Жертвите и свидетелите на расистки инциденти следва да бъдат защитени срещу репресии, тоест срещу всяко враждебно третиране или последици като реакция вследствие на докладването на инцидент или подаването на жалба.
Параграф 14 на препоръката:
“За тази цел, да приемат широка дефиниция на расистки инцидент;
По смисъла на тази препоръка, расистки инцидент означава:
‘всеки инцидент, който се възприема като расистки от жертвата или от всяко друго лице’”
74. Препоръката предвижда, расисткият инцидент да бъде дефиниран като инцидент, който се възприема като расистки от жертвата или от всяко друго лице. Приемането на такава широка дефиниция на расистки инцидент има предимството да изпрати послание към жертвите, че техният глас ще бъде чут. Тази дефиниция е извлечена от Доклада за разследване на Стефан Лоурънс, изготвен от сър Уилям Макферсон от Клуни през 1999 г. (Съобщение 4262, глава 47, параграф 12).
75. Така както бе споменато по-горе, целта за приемане на дефиниция за расистки инцидент е двояка: първо, да се подобри регистрацията и мониторинга на расистки инциденти, и второ, да се гарантира, че полицията ще разследва основно всички расистки престъпления и няма да пропуска от погледа си расистката мотивация на обикновените престъпления.
ІV.    По отношение на взаимоотношенията между полицията и членове на малцинствени групи
76. В части I, II и III на тази препоръка, ЕКРН се обръща по същество към обстоятелства, при които членове на малцинствени групи или, по смисъла на тази препоръка, към групи обозначени с такива характеристики, като например раса, цвят на кожата, език, религия, националност или национален или етнически произход - са жертви на расова дискриминация, включително на расово профилиране, и на расово мотивирано поведение, независимо дали от страна на полицията или на частни лица. Все пак обаче, необходимо е освен това да се гарантира, че полицията се държи по професионален и безпристрастен начин, когато се занимава с престъпления, които не са расово мотивирани и все пак включват членове на малцинствени групи като жертви, извършители, свидетели и т.н. Докладите за мониторинг на ЕКРН за отделните страни показват, че предубежденията,основани на раса, цвят на кожата, език, религия, националност или национален или етнически произход засягат и начина, по който полицията се занимава с членове на малцинствени групи в контекста на тези престъпления. Така например, за членове на малцинствени групи се смята с лекота, че същите са извършители на специфични престъпления. И обратно, за полицията да е по-малко вероятно да се довери на членове на малцинствени групи, които са свидетели или жертви на обикновено престъпление. Трудностите в тази област са и в резултат на липсата на компетентност сред полицаите да работят в едно многообразно общество. Въпреки, че са с по-общ обхват, препоръките на ЕКРН в част IV целят третирането на тези въпроси.
Параграф 15 на препоръката:
“Да поставят полицията под законово задължение да насърчава равенството и възпрепятства расовата дискриминация при изпълнение на нейната функции”
77. В своята ОПП 7, ЕКРН направи вече препоръката, държавните органи да бъдат поставени под законово задължение да насърчават равенството и възпрепятстват расовата дискриминация при изпълнение на своите функции. С тази препоръка, ЕКРН подчертава значението на това, по-специално полицията да бъде поставена под това задължение. За да изпълни това си задължение, от полицията може да се поиска да съставя и изпълнява конкретни програми, насочени към насърчаване на равенство и предотвратяване на дискриминация. Тези програми биха могли да включват широк спектър от дейности - от обучение и повишаване на информираността, до мониторинг и поставяне на цели за равенство. Един пример за инициативи, които биха могли да бъдат включени в тези програми, е съставянето на вътрешен кодекс на поведение срещу расизма и расовата дискриминация. По-общо казано, полицейските програми, насочени към насърчаване на равенство и предотвратяване на дискриминацията, следва да включват инициативи и ангажименти във всички области, коментирани в този раздел (многообразие, представителство на малцинствени групи в полицията, както и взаимоотношения с малцинствени групи и медиите). Така, както се препоръчва от ЕКРН в нейната ОПП 7, изпълнението от полицията на законовото задължение да насърчава равенството и възпрепятства расовата дискриминация, би могло да бъде наблюдавано и принудително приложено от независим специализиран орган за борба с расизма и расовата дискриминация на национално ниво.

Параграф 16 на препоръката:
“Да обучат полицията за полицейски контрол в едно разнообразно общество”
78. Обучението в полицейски контрол в едно разнообразно общество включва специфично обучение за полицаите, които са в контакт с членове на малцинствени групи - както граждани, така и неграждани. То може да включва и обучение, насочено към обучение на мнозинство от полицаите на езика, на който говори определена малцинствена група. То може също така да включва обучение по културен и религиозен плурализъм и относно дейности, насочени към насърчаване на взаимодействие и уважаване сред колегите на различен произход. Горепосочено обучение следва да е максимално практично, като например се разиграват ситуации и взаимодействие с членове на малцинствени групи.

Параграф 17 на препоръката:
“Да набират членове на слабо представени малцинствени групи в полицията и да гарантират, че същите имат равни възможности за напредък в кариерите си”
79. Да се гарантира това, че съставът на полицията отразява многообразието на населението е важно за насърчаване на общество, членовете на което чувстват, че се ползват с равни възможности, независимо от своя етнически, национален, религиозен, езиков или друг произход. Важно е освен това да се снабди полицията с нови компетентности и умения, включително с езикови умения, и да се увеличи ефективността на полицията, засилвайки комуникацията със и доверието на малцинствените групи.
80. Могат да се предприемат различни видове мерки за набиране на членове на малцинствени групи в полицията. Същите включват позитивни мерки, например: (i) да се рекламира и извършва друга насърчителна работа, насочена към поощряване на молбите за работа в полицията от членове на малцинствени групи; (ii) да се даде възможност на членове на малцинствени групи, които не притежават необходимите умения, да изкарат полицейските изпити, изискващи такива умения, посредством подготвителни курсове; (iii) да установяват и премахват практики, които пряко или непряко дискриминират членове на малцинствени групи (например недискриминационно обучение на лицата, отговарящи за набиране на кадри, преглед на критериите за подбор, и т.н.); (iv) да поставят цели за набиране на членове на малцинствени групи и наблюдение на достигането на тези цели. Мерките, улесняващи набирането на членове на малцинствени групи в полицията, не следва да се състоят от занижаване на професионалните стандарти.
81. Могат да се предприемат различни видове мерки, които да гарантират, че членове на малцинствени групи имат възможности за напредък в кариерите си в полицията. Същите включват: (i) да се забрани расовото преследване сред полицията; (ii) да се приемат и изпълняват нерасистки вътрешни политики; (iii) да се създадат и изпълняват ефективни вътрешни механизми за жалби; (iv) да се предприемат правни мерки срещу служители, които на расова основа дразнят, оскърбяват или преследват колеги; (v) да се наблюдава издигането на членове на малцинствени групи; (vi) да се осигурят наставнически схеми за членове на малцинствени групи, които имат желанието и потенциала да напреднат.
Параграф 18 на препоръката:
“Да създадат рамки за диалог и сътрудничество между полицията и членове на малцинствени групи”
82. Създаването на рамки за диалог и сътрудничество между полицията и членове на малцинствени групи е решаващ елемент за успешната борба с расизма и расовата дискриминация при полицейския контрол. Това е и начин да се гарантира ефективността на работата на полицията. Не е възможно полицията да изпълнява своите задачи ефективно без сътрудничеството на членовете на обществото, включително на малцинствените групи. За това се изисква създаване на доверие. Създаването на диалог е от полза за полицията и за членовете на широката общественост, а това ще има непременно благоприятно въздействие върху обществото като. За да бъде ефективно, създаването на рамки за диалог и сътрудничество следва да върви успоредно с мерки за осигуряване на мониторинг и съблюдаване на дълга за диалог и сътрудничество.
83. Диалогът между полицията и членове на малцинствени групи е средство за избягване на расовото профилиране, но също и да се избегне това, че членове на малцинствени групи чувстват, че са жертви на расово профилиране, ако случаят не е такъв. По този пункт, виж съображенията по-горе относно расовото профилиране.
84. Полицията следва не само да си сътрудничи с малцинствените групи и с гражданското общество най-общо, но така също и с държавните органи. Тя следва да си сътрудничи тясно и със специализирания орган, чието създаване ЕКРН препоръчва в своята Обща политическа препоръка № 2 относно специализираните органи за борба с расизма, ксенофобията, антисемитизма и нетолерантността на национално ниво. Този орган може да играе ролята на посредник или медиатор, но така също и да сътрудничи при създаването на програмите, споменати тук по-горе, като част от задължението на полицията да насърчава равенството и възпрепятства дискриминацията.
85. Средствата за установяване на диалог и сътрудничество включват провеждането на редовни консултативни срещи с представители на малцинствени групи и създаването на консултативни комитети, съставени от представители на малцинствени групи. Освен това е възможно да се предвидят полицейски контрол по съседство и пунктове или лица за контакт (офицери за свръзка) в полицейските участъци, които да отговарят конкретно за връзката с малцинствените групи. Обяснителната бележка към препоръките на Върховния комисар на ОССЕ за националните малцинства относно полицейския контрол в мултиетнически общества дава много подробни примери за механизми, които могат да поощрят комуникацията и сътрудничеството между полицията и членовете на мултиетническото общество.
86. Един начин за поощряване на диалога и сътрудничеството е назначаването на медиатори. При условие, че същите притежават необходимите компетенции, включително езикови умения, и че се радват на доверието както на съответните малцинствени групи, така и на полицията, медиаторите могат да играят важна роля като посредници, като при това избягват конфликт между полицията и съответната малцинствена група.
Параграф 19 на препоръката:
“Да осигурят в максимално възможна степен за лицата, които са в контакт с полицията и не разбират официалния език, достъп до професионални преводачески услуги”
87. Съгласно Европейската конвенция за защита правата на човека и основните свободи, всеки който бъде арестуван и/или обвинен в криминално престъпление, има правото да бъде информиран на език, който същият/същата разбира, относно причините за своето арестуване и/или характера и основанието за обвинението срещу него/нея. Що се отнася до лицата, които са в контакт с полицията, но не са заподозрени или обвинени в криминално престъпление, например жертвите и свидетелите, следва да се положат усилия, за да се гарантира, че за тях са достъпни преводачески услуги, например по телефона - в случаите, когато е невъзможно да се намери преводач на място. Като допълнителна мярка, полицията би могла да осигури присъствието на служители, ползващи един или няколко езика освен официалния език, за да се улесни комуникацията сред лицата, които не говорят официалния език. В страните, ратифицирали Рамковата конвенция за защита на националните малцинства, трябва да се вземат под внимание и изискванията, които се поставят с тази конвенция по отношение на езика за комуникация между държавните органи и съответните малцинствени групи.

Параграф 20 на препоръката:
“Да гарантират, че полицията комуникира с медиите и със широката общественост по начин, който не увековечава враждебност или предразсъдъци спрямо членове на малцинствени групи”
88. Полицията следва да не разкрива пред медиите или пред широката общественост информация относно раса, цвят на кожата, език, религия, националност или национален или етнически произход на предполагаем извършител на нарушение. На полицията следва да се разреши да разкрива такъв вид информация, само ако това разкриване е строго необходимо и служи за законна цел, например в случай на съобщение за търсено лице.
89. Особено когато изготвя статистическа информация, полицията следва да внимава да не допринася за разпространение и увековечаване на митове, свързващи престъпност и етнически произход или свързващи увеличение на имиграцията с увеличение на престъпността. Полицията следва да гарантира, че изнася обективна информация и по начин, който уважава многообразното общество и способства за насърчаване на равенството.
ТЪЛКОВЕН РЕЧНИК
Полиция:
Онези, които упражняват (или имат по закон) правомощието да използват сила, за да поддържат закона и реда в обществото, обикновено включително превенция и разкриване на престъпление. Тук се включват службите за сигурност и разузнаване, и служителите за граничен контрол. Включват се и частни дружества, упражняващи полицейски пълномощия, така както са дефинирани тук по-горе.

Расово профилиране:
Използване от полицията, без обективно и разумно оправдание, на признаци, като например раса, цвят на кожата, език, религия, националност или национален или етнически произход в дейностите по контрол, надзор или разследване.

Разумно подозрение:
Подозрение за нарушение, което се оправдава от някои обективни критерии, преди полицията да започне разследване или да извърши дейности по контрол, надзор или разследване.

Расистки инцидент:
Всеки инцидент, който се възприема като расистки от жертвата или от всяко друго лице.
Расистко престъпление:
Обикновено нарушение (като например убийство, нападение и побой, палеж или оскърбление), извършени с расистката мотивация (расово мотивирано нарушение), и други престъпления, при които расисткият елемент е вътрешно присъщ за нарушението (като например подстрекателство към расова омраза или участие в расистка организация).

Пряка расова дискриминация:
Всяко различно третиране, основаващо се на признак, като например раса, цвят на кожата, език, религия, националност или национален или етнически произход, което няма обективно и разумно оправдание. Различното третиране няма обективно и разумно оправдание, ако не преследва законна цел или ако не съществува разумна взаимовръзка на пропорционалност между използваните средства и целта, чието осъществяване се търси.

Непряка расова дискриминация:
Случаи, при които един явно неутрален фактор, като например разпоредба, критерий или практика не могат да бъдат толкова лесно изпълнени, или са в ущърб на лица, принадлежащи към група, обозначена по признак, като например раса, цвят на кожата, език, религия, националност или национален или етнически произход, освен ако този фактор няма обективно и разумно оправдание. Последното би бил такъв случай, ако преследва законна цел и ако съществува разумна взаимовръзка на пропорционалност между използваните средства и целта, чието осъществяване се търси.

� Множествена дискриминация


� Непряка расова дискриминация 


� Дискриминация,при която защитения от закона признак не е налице по отношение на жертвата, но е налице у свързани с жертвата лице/а .


� Непряка расова дискриминация 


� ЕКРН разбира термина “националност” така, както той е дефиниран в член 2 а). от Европейската Конвенция за националността: “ ‘националност’ означава юридическата връзка между лице и държава и не посочва етническия произход на дадено лице”.


� Дискриминация при свързаност на лицата 


� Отстраняване от длъжност,преустановяване ,прекратяване на права 


� Изключване,отстраняване

